كوردستان لەپرۆژەی رێگای ئاوریشمی نوێدا\n2020-07-25 15:58 92 جار بینراوە کۆمێنت\nئەمە ناونیشانی توێژینەیەوەکە کە لە دوو توێی کتێبێکدا لەلایەن دەزگای سەردەمەوە چاپکراوە. نووسەری ئەم توێژینەوەیە د. کامەران مەنتکە.\nبێگومان هەڵکشانی چین یەکێکە لەدیاردە هەر گەورەکانی سەدەی بیست و بیست و یەک. ئەم دیاردەیە بەئاستێکە کە بەزۆر شێواز دونیا دەگۆڕێت. ڕێگای ئاورێشمین یان دەستپێشخەری پشتێنەو رێگا، بەشێکە لەم پرۆسەی هەڵکشانەی چین. من لەم نووسینە کورتەدا هەوڵی رانانی ئەم توێژینەوە دەدەم، بەئامانجی ناساندنی بەخوێنەرو بایەخدانی بەگرنگی ئەم کارە لەم کاتەدا.\nچین دەبێتە زلهێزێکی جیهانی. لەدونیادا مشتومڕ زۆرە ئایا ئەم زلهیزە چۆن دونیا دەگۆڕێت، چۆن پەیوەندی دەبێت لەگەڵ زلهێزەکانی تردا؟ لەدوو سەدەی رابوردوودا، کورد لەهەموو بەشەکانی کوردستان بەردەوام بەشێک بووە لەسیاسەتی هەرێمی و جیهانی زلهێزەکان، روسەکان و پاشان سۆڤییەت پەیوەندیی و کاریگەرییان لەسەر کورد هەبووە، ئەوروپاییەکان، بەتایبەتی بەریتانیاو فەرەنسا چارەنووسی کوردیان لەم ناوچەیە داڕشتووە، پاش ئەوروپاییەکان ئەمریکاییەکان دێن و کاریگەرییەکی گەورەیان دەبێت لەسەر ئاراستەی پرسی کورد لەچەند پارچەیەکی کوردستان.\nلەم ڕوانگەیەوە، بەزلهێزبوونی چین، کاریگەری راستەوخۆی دەبێت لەسەر پرسی کورد لەهەموو پارچەکانی کوردستان. کورد بەبێ مەعریفە لەگەڵ زلهێزەکانی تردا مامەڵەی کرد، ئایا لەگەڵ چیندا بەهەمان شێواز مامەڵە دەکات؟\nرێگای ئاوڕێشم، چەمکێکە لەلایەن جوگرافیناسی ئەڵمانی فێردیناند ڤۆن رێختهۆڤنەوە داڕێژراوە. ئەم چەمکە ئاسانکاری دەکات بۆ تێگەیشتن لەتۆڕێک لەڕێگای ئاڵۆز لەنێوان رۆژهەڵات و رۆژئاوادا. چەمکەکە کێشەی زۆرە، بەڵام وەک هەموو چەمکێک کلیلێکە بۆ دونیایەکی ئاڵۆز. ئاوڕێشم وەک مێژونووسی دیاری رێگای ئاورێشم پیتەر فرانکۆپان پێمان دەڵێت، تەنها جلوبەرگ و کاڵا نەبوو بەڵکو زۆرجار وەک پارە بەکاردەبرا. ئاوڕێشم هەروەها نیشانەی دەسەڵات و تواناو دەوڵەمەندیی بوو. پۆشینی ئاوڕێشم لەلایەن خەڵکەوە هەرگیز بێ ئاوڕدانەوە نەبووە. هەندێک پێی سەرسام بوون و هەندێک لێی بێزاربوون، چونکە تەنکیەکەی عەورەتی نەشاردوەتەوە.\nئەدەبیاتی ئیمپراتۆریەتی رۆمانی پڕیەتی لەم گفتوگۆیانە.\nد. کامەران جەخت لەسەر رەهەندی رۆشنبیری ئەم رێگایە دەکاتەوە. میتۆدەکەی بەو جۆرەیە کە ڕێگاو پشتێنەکە بەرچاودەخات لەهەموو بوارەکانیدا، پاشان لەئاستی کوردستان خوێندنەوەی بۆ دەکات. رێگای ئاورێشمی کۆن ئەمڕۆ لەلایەن چینیەکانەوە وەک ئەفسانەیەکی پاشخانی بۆ دەستپێشخەرییەکەیان بەکاری دەبەن. مەبەستم لەئەفسانەی پاشخانی ئەوەیە کە زۆرێک لەپرۆژەو نەتەوەو شارو ئاینەکان ئەفسانەیەکیان لەپشتەوەیە کە وەک پاشخانێک بەکاری دەبەن، هەتا مانایەک بەئێستا بدەن.\nد. کامەران لەکارەکەیدا لەفراوانەوە دێت بۆ تەسک، لەدیدێکی فرە ئاستی بەرفراوەنەوە دێت بۆ راڤەکردنی پێگەی کوردستان لەم پرۆژەیەدا. وەک خۆی دەڵێت میتۆدی توێژینه‌وه‌كه‌م ریالیستی بونیاتگه‌راییی نوێیه. له‌ڕوانگه‌ی گۆڕانكارییه جیۆپۆله‌تیكیه‌كانه‌وه سه‌یری رووداوه‌كانم كردووه. ئه‌مه خۆی له‌خۆیدا واتای ئه‌وه‌یه له دووتوێی گۆڕانكارییه گه‌وره‌كانی جیهانه‌وه سه‌یری كوردستانم كردووه، هه‌رچی مه‌سه‌له‌ی رۆشنبیرییه وه‌ك ده‌رهاویشته‌یه‌ك بۆ ئه‌و گۆرانكاریانه لیكمداوه‌ته‌وه.\nبەدیدی ئەو بەشێكی گرنگ لەو رێگایانەی دەروازه دەریاییەكانی دەریایی سپی ناوەڕاست و كەنداوی فارس و دەریای قەزوێن و دەریای رەش، واته ئەو ناوچه وشكانییەی دەكەوێته نێوان ئەو دەریایانه، كه كوردستان بەشێكی گرنگی لێ پێكدەهێنێت، به خاكی كوردستان ڕەتدەبێت، وەك رێڕەوی ناوەڕاست لەئاسیای ناوەڕاستەوه بۆ توركیا یاخود رێڕەوی باشوور له ئێرانەوه بۆ كوردستان، یاخود ئەو دەروازه دەریاییەی كەنداو به توركیاو ئاسیای ناوەڕاست دەبەستێتەوه، واته بەندەری بەسره.\nڕێگای ئاورێشمی کۆن و بەشێکی سەرەکی ڕێگای ئاورێشمی نوێ، دەکەوێتە ئەو ناوچەیەوە کە بە ئۆراسیا ناسراوە. ئەم ناوچەیە تایبەتمەندی و ئاڵۆزی خۆی هەیە لەمێژووی جیهاندا. لەکاتێکدا دڵی جیهانە، بەڵام ناوچەیەکی سەختی، پڕ لە خەڵكی جودای، کێشمەکێشە. گرنگی جیوپۆلەتیکی و زۆری سەرچاوەکانی وەهای لێکردووە کە ببێتە جێگای تەماحی زلهێزەکانی چواردەوەری. لەئەنجامدا گەلانی ئەم ناوچەیە سوودمەندی و خۆشحاڵی نەبینن. کوردستان لە دڵی ئەم تراژیدیایەدایە.\nچەند سەرنجێکی گشتی:\nیەکەم، لەڕووی میتۆدەوە، دوو میتۆد گرنگن لێرەدا بۆ تێگەیشتن لەپرسی کورد، یەکەم، میتۆدی مێژوی جیهانی، دووەم، میتۆدی زلهێز وەک بکەری سەرەکی. ئەم کتێبە هاوکارە بۆ بینینی پرسی کورد لەچوارچێوەیەکی فراوانترو ململانیی زلهێزەکاندا.\nدووەم، لەئاستی مێژووییەوە، ئایا چ پەیوەندییەک هەیە لەنێوان ڕێگای ئاورێشمینی کۆن و نوێدا، هەروەها چ پەیوەندییەکیان هەیە بەکوردستانەوە؟ ئامادەیی زیاترو زیاتری چین لەکوردستان تەنها لەمیانەی تێگەیشتن لەم پرۆژەیەدا دەتوانرێت ببینرێت.\nسێیەم، ئامانجی سەرەکی رێگای ئاورێشمین یان یەک ڕێگا، یەک پشتێنە پێکەوە گرێدانە، کۆنێکتیڤتی، ئایا لە دونیایەکی پێکەوە گرێدراودا کورد چی لێدێت یان دەبێت چۆن مامەڵە بکات؟\nچوارهەم، یەکێک لەو ئەگەرانەی کە باسی لێوەدەکرێت لەئاستی دونیادا گەڕانەوەی ململانێی زلهێزەکانە، ئایا کورد لەهەناوو هەستیارترین پانتایی ئەم ململانێیەدا کە ئۆراسیایە، چی بە سەردێت؟\nپێنجەم، کورد هەتا ئێستا بێ مەعریفانە مامەڵە لەگەڵ زلهێزەکاندا دەکات، چین جیاوازە لەهەموو زلهێزەکانی تری پێشوو، ئایا کورد دەیەوێت لەسەر هەمان هێڵی نەزانی بەردەوامبێت؟ دەرئەنجامەکەی چی دەبێت؟\nشەشەم، ئەوەی لەتوێژینەوەکەدا بەرچاوخراوە ئەوەیە کە دەستپێشخەری یان پلانی ئەم پرۆژەیە، ڕێگای ئاورێشمی نوێ، حەتمیە، یان سەرکەوتوودەبێت. ئایا ئەگەرەکانی شکستی چین؟ زۆرێک لەچاودێران وەها دەبینن کە چین لاوازی زۆرە کە بتوانێت ئەم پرۆژەیە فەراهەم بکات.\nلەکۆتاییدا، ئەم کارەی د. کامەران شایستەی خوێندنەوەیە بۆ دیاردەیەک کە کارێگەری زۆری دەبێت لەسەر داهاتووی ئێمە لەناوچەکەدا، راستەوخۆو ناڕاستەوخۆ.\nعیراق... داهاتوویەکی رەش د.سەردار عەزیز\n2021-01-26 18:16 29 جار بینراوە\nخوێندنەوەی ئاهەنگی بە سەرۆک بوونی بایدن د.سەردار عەزیز\n2021-01-24 15:10 38 جار بینراوە\n2021-01-17 16:07 76 جار بینراوە\nتێگەیشتن لە برێت مەکگۆرک د.سەردار عەزیز\n2021-01-10 20:19 30 جار بینراوە\nپەیوەندی کوردو ئەمریکا... ستراتیژی گیسکەکەی هەیاسی خاس  د.سەردار عەزیز\n2021-01-09 15:19 38 جار بینراوە\nلەئەمریكا چی ڕوویدا؟ د.سەردار عەزیز\n2021-01-07 10:45 60 جار بینراوە\nنالی و چین د.سەردار عەزیز\n2020-12-28 19:24 55 جار بینراوە\nپیرۆزی و نوێ؟! د.سەردار عەزیز\n2020-12-27 20:09 54 جار بینراوە\n٢٠٢١ خوێندنەوە د.سەردار عەزیز\n2020-12-26 15:15 52 جار بینراوە\nفەلسەفەی توڕەیی د.سەردار عەزیز\n2020-12-21 23:22 58 جار بینراوە\nکارنامەی سپی White Paper حکومەتی عیراقی د.سەردار عەزیز\n2020-12-20 21:03 48 جار بینراوە\nمەرگێک لە ئابسەرد  د.سەردار عەزیز\n2020-12-07 21:31 84 جار بینراوە\nپرۆفایلی وەزیری دەرەوەی نوێی ئەمریکا، ئەنتۆنی بلینکین  د.سەردار عەزیز\n2020-11-30 13:19 67 جار بینراوە\n2020-11-23 19:15 54 جار بینراوە\n2020-11-22 13:34 64 جار بینراوە\n2020-11-16 13:40 56 جار بینراوە\n2020-11-13 12:08 71 جار بینراوە\n2020-11-09 17:29 57 جار بینراوە\n2020-11-02 14:57 85 جار بینراوە\n2020-10-31 17:14 79 جار بینراوە\n2020-10-11 14:30 82 جار بینراوە\n2020-09-27 15:03 88 جار بینراوە\n2020-09-07 15:22 113 جار بینراوە\n2020-09-05 16:00 72 جار بینراوە\n2020-09-01 00:07 70 جار بینراوە\n2020-08-29 19:22 106 جار بینراوە\n2020-08-29 11:05 88 جار بینراوە\n2020-08-21 23:00 147 جار بینراوە\n2020-08-21 13:23 68 جار بینراوە\n2020-08-17 18:27 97 جار بینراوە\nوەزیری پەروەردە باس لە بریاری دەستپێكردنەوەی خوێند...\nوەفدێكی وەزارەتی كشتوكاڵی ھەرێم سەردانی توركیا دەك...\nنرخی ئەمرۆِی دراوەكان\nشاندی دانوستانكاری هەرێم گەڕایەوە هەولێر\nلە 70 وڵاتی جیهاندا ڤایرۆسی نوێی كۆرۆنا بڵاوبوەتەو...\nبافڵ تاڵه‌بانی پیرۆزبایی له كاكه‌ییه‌كان ده‌كات\nقوباد تاڵه‌بانی: كاكه‌ییه‌كان هەمیشە بەكوردپەروەر...\nوه‌فدی دانوستانكاری هه‌رێم له‌گه‌ڵ سه‌رۆك كۆمار ...\nسوریا چەند رێگەیەكی لەبەردەمە شیرینترینیان تاڵە فەتحوڵڵا حسێنی\nچه‌كی وشه هاوشانی چه‌كی به‌رگریی فەرید ئەسەسەرد\nئه‌گه‌ر هه‌یه هه‌ڵبژاردنی په‌رله‌مانی عیراق جارێك... بڵێسە جەبار فەرمان\n1 نرخی ئەمڕۆی دراوەكان\n2 هاوكاری هاوسەرۆكانی یەكێتی گەیەنرایە زیان لێكەوتوو...\n4 نرخی نەوتی خاو لە بازاڕەكانی جیهان\n5 دوو برا له هه‌ولێر كوژران\n6 قائیمقامی سلێمانی: پابەندبوون بەمەرج و رێنماییەكان...\n7 ئارایشتگایەك لە سلێمانی دادەخرێت


سەروەری گەل شەهید سادق زەندی ناسراو بە(قانع) سازمانی خه‌بات کوردستانی ئێران\nسەروەری گەل شەهید سادق زەندی ناسراو بە(قانع)\nیادی سەروەران كۆڕێكە كە یادی شەهیدانی تێدا دەكرێ بۆ زیندوو كردنەوەی دڵانی مردوو. یادی سەروەران سروەی بەیانە و نمی بارانی بەهارییە كە لە دڵی مردووان وگیانی دەنگ پەڕیوان و ورە چوان دەبارێ، یادی شەهیدان داچڵەكێنی ئەوانەیە كە لە گوێی گا دا خەوتوون بە هەموو ڕوداوێك دەڵێن بەتوون. لە تەڕ خواردوویانە و لە وشكی نوستوون. یادی سەروەران، سەروەری سوور پۆش دێنێتەوە بەرچاو كە سەروەرانی دایكانی چاو بەگریان دەكەن، كە دایكان لەگەڵ هەنیسكان و فرمێسكی دڵۆپ دڵۆپ خوێنی سەر گۆنایان دەسڕنەوە و لێوی خۆیان بەددان دەپچڕێننەوە كە دوژمن خوێنی ڕوومەت نەبینێ و دەنگی شیوەن نەبیستێ. یادی سەروەران خوێنی سوور وسوێری شەهیدان بە برینی ساڕێژی شۆڕشگێران دا دەكا و دەكوڵێتەوە و سۆی دێنێتەوە، یادی سەروەران هەستان دەبزوێنێ و بەستان دەشكێنێ و بەندان دەپسێنێ. یادی سەروەران یادی شەهیدانە و پەیمان گرێدانە كە خوێنیان وشك نەبێتەوە و ڕێبازیان كوێر نەبێتەوە، بەتایبەت شەهیدێك كە برینی، برینی دڵانە پڕیشكی پەژارەی دەستە چیلەی كڵانە. دیارە بەڕێزی و زۆر ڕێزی، بۆ وێنە شەهیدێكی كەم وێنە كاك سادقی زەندی ناوی سازمانی(قانیع) پێشمەرگەی بەبیرو ژیرو لێزان و بە ئیمان و كادری بە باوەڕ و خوا پەرەست و بەبڕشت. شەهید قانع کوڕی بایز لە بنەماڵەیەكی هەژار لە دێی (خمانە)ی شارباژێری كوردستانی گەرمێن لە دایك بووە. لە ڕێکەوتی 1360 چەکی پێشمەرگایەتی لە ڕیزەکانی سازمانی خەبات لە شان کرد. شەهید قانع لە فێرگەو قوتابخانەكانی كوردستانی گەرمیان دیپڵۆمی وەرگرتبوو. خوێندەوارێكی باش بوو. شەهید قانع باوكی لە بنەڕەت دا خەڵكی قورمێشی ناوچەی بۆكان بوو. بەو هۆیە دڵی بولای شۆڕشی كوردستانی ئێران چوو بوو. ئەوە بوو هاتە ناو كوردستانی كوێستان و هاتە ناو ڕیزی سازمانی خەباتەوە. شەهید قانع زۆر باوەڕی بە شۆڕشی كوردستان لەسەر ڕێبازی سازمانی خەبات هەبوو. تێكۆشانی لە ناوچەی گەوركی مەهابادو بۆكان ودۆڵی میرەدێ دەكرد. جوێ لەوە لەبەر بەرەكانی جەنگیش دا چاوی نەدەترسا.\nشەهید قانع یەكێك لە شەهیدانی 16ی خەكەلێوەیە، یەكێك لە كاروانی شەهیدانی یەك شەوە\nڕێکه‌وت: 2021-04-04 06:58:58


پاپا سەردانی عێراق دەكات - تۆڕی میدیایی خەڵک\nپاپا فرانسیس ئاشكرایدەكات، بەنیازە مانگی داهاتوو سەردانی عێراق بكات.\nپاپا فرانسیس بە دەزگای (كاپۆلیك نیو سێرفسی)ی ڕاگەیاند، دەیەوێـت سەردانی عێراق بكات، تەنانەت ئەگەر مەسیحییەكانی وڵاتەكەش بەهۆی ڤایرۆسی كۆرۆناوە نەتوانن بە تایبەتی بیبینن.\nوتیشی: شتێكی گرنگە مەسیحییەكان پاپا ببینن كە سەردانی وڵاتەكەیان دەكات، تەنانەت ئەگەر زۆرینەشیان بەهۆی دووركەوتنەوەی كۆمەڵایەتییەوە تەنها لە شاشەی میدیاكانەوە بیبینن.\nدەزگاكە ئاماژە بۆ ئەوە دەكات، پاپای تەمەن 84 ساڵ بەنیازە لە نێوان پێنج و هەشتی مانگی سێدا سەردانی عێراق بكات، ئەمەش لەكاتێكدا ئەگەر ڕەوشی ڤایرۆسی كۆرۆنا لە عێراق خراپتر نەبێت، پێشبینیش دەكرێت پاپا لەگەڵ مەرجەعی شیعەكانی عێراق ئایەتوڵڵا عەلی سیستانیدا كۆببێتەوە.\n28 کانونی یەکەم 2021 10.15 pm\nخەڵك- شانەی میدیای ئەمنی، دەستپێكردنەوەی پێكداهەڵپژانەكان لە حەمرین و كوژرانی 4 چەكداری داعش ڕادەگەیەنێت.


لە ماوەی هەفتەیەکدا دوو کچی کورد دوای ئەوەی ڕەتیانکردووەتەوە شووبکەن، لەلایەن خوازبێنیکەرەکەیانەوە کوژراون.\nلە تازەترین ڕووداودا، کچێکی خەڵکی کرماشان، دوای ئەوەی ڕەتیکردووەتەوە شوو بە هاوپۆلییەکی سەردەمی زانکۆی بکات، فڕێندراوە و دواتر کوژراوە.\nبەپێی هەواڵێکی ڕێکخراوی هەنگاو، کچێکی خەڵکی کرماشان بەناوی “نیگار ئەحمەدی” دوای ئەوەی لەلایەن هاوپۆلێکییەوە، کە لەزانکۆ پێکەوەبوون ڕفێندراوە، دواتر کوژراوە، لە کاتێکدا چەندجارێک لەلایەن بکوژەوە خوازبێنیلێکراوە.\nزانیاری ڕێکخراوەکە دەڵێت، “نیگار ئەحمەدیی تەمەن 27 ساڵ، خوێندکاربووە و لە شاری ساری لە باکوری ئێران خوێندوویەتی، بەڵام لەلایەن کەسێک بەناوی سامان یاری، کە بە ڕەگەز تورکی ئازەرییە ڕفێندراوە و دەستدرێژی کراوەتەسەر، لەگەڵ ئەوەش کوژراوە”.\nبەپێی زانیارییەکان، دوو هاوڕێی بکوژەکە هاوکارییان کردووە تا نیگار ئەحمەدی بڕفێنن و دواتر سامان یاری بە تەنها کچە کوردەکەی کوشتووە.\nلە ڕووداوێکی هاوشێوەدا هەر لە ماوەی هەفتەیەکدا کچێکی گەنجی خەڵکی شاری کرماشان، دوای ئەوەی ئامادەنەبوو شوو بە ئامۆزاکەی بکات، لەلایەن ئامۆزاکەیەوە کوژرا.\nڕووداوەکە ڕۆژی چوارشەممەی ڕابردوو ڕوویداوە و “ئارەزوو ئولفەتی” دوای ئەوەی ڕەتیکردووەتەوە شوو بە کوڕە مامەکەی بکات، کوژراوە.\nکوڕە مامی ئارەزوو ناوی “ئەمیر”ە تەمەنی 38 ساڵە، دوای ڕەتکردنەوەی خواستنەکەی لە گەڕەکی “ئاناهیتا”ی کرماشان بە ئۆتۆمبێلەکەی خۆی کێشاوە بە ئۆتۆمبێلەکەی ئارەزوودا و ئارەزوو دەستبەجی گیانیلەدەستداوە و خوشکێکیشی چووەتە کۆما و ئێستا لەژێر چاودێریی تەندروستیدایە.\nڤیدیۆ.. نۆرەگرتنی خەڵکی سەقز بۆ کڕینی برنج\nبەهۆی گرانیی نرخی برنجەوە بەشێک لە خەڵکی شاری سەقز لە ڕۆژهەڵاتی کوردستان نۆرەیان گرتووە بۆ کڕینی برنج بە…\nڕێکخراوی لێبوردنی نێودەوڵەتی بۆ هەرێمی کوردستان: پێویستە پێنج ڕۆژنامەنوسەکە ئازادبکرێن\nڕێکخراوی لێبوردنی نێودەوڵەتیی، لە ڕاپۆرتێکدا کە ئاڕاستەی ڕێکخەری ڕاسپاردە نێودەوڵەتییەکانی هەرێمی کوردستانی کردووە دەڵێت، “پێویستە بەخێرایی و بەبێ…\nمەسرور بارزانی: دوای ڕێككەوتنەكەی كوردستان و بەغداد لەگەڵ كازمی قسەم كرد\nمەسرور بارزانی، سەرۆکی حکومەتی هەرێمی کوردستان، پەیامێکی سەبارەت بەو ڕێککەوتنە بڵاوکردەوە کە ئەمڕۆ هەینیی 9ی تشرینی یەكەم لە…


Wednesday, 11.09.2016, 21:07\nنەهەولێرو نەسلێمانی، بەڵكو كەركوك بكەن بەپایتەختی باشوری كوردستان. پارلەمان و وەزارەت و دامەزراوە فەرمیەكان، ببرێنە ئەوشارەی كورد، بەدرێژای مێژوو قوربانی بۆداوە.\nڕەنگە تاكە شاری كوردستانیش بێت، كەتا ئێستا شەڕی خۆخۆری و كوردكوژی تێدا نەكرابێت. لەماوەی ٢٥ ساڵی ڕابردودا، حیزبە باڵادەست و شەڕكەرەكانی كورد، چیان لەدەست هاتبێ بۆسڕینەوەو ناشیرینكردنی یەكتری، بەرامبەر هاووڵاتیانی كوردستان ئەنجامیان داوە، بەتایبەت لەهەولێرو سلێمانی.\nكەركوك بۆكوردو بەتایبەت باشور، خاڵی گرینگ و كێشە لەسەر بووە، لەنێوان دەسەڵاتی بەغداو خەڵكی كوردستان، بەبەئەنجامدانی كۆبونەوەی پارلەمان و جێگیر كردنی ئەو دامەزراوەیە لەوشارەدا، دوو كێشەی مەزن چارەسەر دەكرێت.\nكێشەی یەكەم، كەبەحیزبی كردنی هەولێرو سلێمانی لێكەوتۆتەوە، هەریەكە لە ینك و پدك، ئەو دوو شارەیان وەك مۆڵگەو موڵكی حیزبەكانیان قۆرغ كردوە، تاڕادەیەك چارەسەر دەبێ.\nبەو مانایەی چیدیكە هێز و حیزبێك بە مۆبایل، وەزیرەكان ڕەوانەی ماڵەوە نەكات، لەولاوەش دەسەڵاتداری زۆرینە لەشارێكدا، بەهێزی چەكداری حیزب، دامەزراوەیەكی گرینگی وەك پارلەمان، زەلیل نەكات.\nكێشەی دووەم لەسەر ناسنامەی ئەوشارەیە، بەو مانایەی گرینگیەكی دیكەی جەوهەری كەركوك ئەوەیە، كەچەند نەتەوەیەكی جیاواز لەوشارەدا بوونی هەیە، هەریەكە لەعەرەب و توركمانەكانی ئەوشارەو نەتەوەكانی دیكەش بۆئەوەی شارەكەو خۆیان بەبەشێك لەهەرێم بزانن، نوێنەرانی خۆیان لەناو پارلەمان هەبێت. جگەلەوە\nلەم ئان و ساتەدا، كە حوكمەتی ناوەندی بێ هێزو شڵەژاوە، باشترین دەرفەتە بۆ گەڕانەوەی یەكجارەكی ئەوشارە بۆسەر هەرێم و كردنە ئەمری واقیع بە بونی بەپایتەختی هەرێم.\nجیا لەوەش بۆ كاڵ كردنەوەی سنوری دێگەڵە، پێویستە پارلەمان بار بكات بۆ كەركوك.\nلێرەدا هیچ گومانێكی نەخوازراوخراپ، بەرامبەر خەڵك و دانیشتوانی هیچ شارێك شك نابەم، بەڵكو ئەوە كۆمەڵێك گروپ و چەند حیزبێكن وایان كردوە، بیرو تێڕوانینی خەڵك بۆ شارێك جیاوازبێت ، كەهەموو كون كەلەبەرێكی وەك دیوەخان و تاپۆی حیزبەكەی لێكردوە.\nسیمای هەر پایتەختێكی دیموكراسی، بەچالاكی و خۆپیشاندان و ڕەنگی جیاوازو بیرو تێڕوانینی دژ بەیەك دەناسرێتەوە، نەك كپ كردن و ڕودونانی نەیارەكانی حیزبێكی دیاری كراو.\nتا ئەم ساتەش بەشێك لەهاووڵاتیانی هەرێم نەك هەرناتوانن بەئازادی دەنگی ناڕازای لەپایتەخت دەرببڕن، بەڵكو سەردانیكرندنی پایتەخت لەچەندین كوردی ناوەوەو دەرەوە قەدەغەیە، بەسەرۆكی پارلەمانیشەوە، بۆیە ئوگەر ئێمە ڕاستگۆ بین، ئیدی چی پێناسەك نامێنێتەوە بۆ پایتەختی هەرێم.\nلەوش گاڵتەجاڕی تر، چەند ساڵێك لەمەوبەر ڕێگا بەجێگری سەرۆكی هەرێم و جێگری حیزبێكی گەورە نەدرا لەبازگەیەكی حیزبەوە بچێتە پایتەخت.\nكێشەیەكی دیكەی هەرێم، نەبوونی دام و دەزگای نیشتیمانی و نەتەوەی بێلایەنە. هەموو دامەزروەكان بەسەر دووسێ حیزبدا دابەشكراون.بۆ دانانەوەو ڕێكخستنی دامەزراوەكان، گرینگە لەكەركوكەوە بەسیستەمێكی نوێ و سەردەمیانە، بەگیانی فرە نەتەوەی و ڕەنگە جیاوازەكانەوە، پایتەخت پارلەمان بنیاد بندرێتەوە.\nكەركوك چۆن بۆ كورد گرینگ بووە، لەڕابردوو و ئێستادا، وەهاش ناوو پێگەی تایبەتی لەسەر ئاستی نێودەوڵەتی هەیە.\nچۆن توركیای دراوسێ جیا لەوەی ئەنقەرە پایتەختی ووڵاتەكەیەتی، بەڵام هەمووكات ئیستەنبوڵ وەك ڕەمزو پێگەی گرینگی جیهانی ئەژمار دەكرێ، بۆیە زۆرێك لەدامەزراوەو سەفارەتی ووڵاتانی جیهان لەئیستەنبوڵدان.\nبۆ كوردیش بەهەمان شێوە گرینگە قورسای سیاسی و نێودەوڵەتی ڕابكێشێ بو ناوكەركوك، بەتایبەت لەم كاتەدا كەلەژێركۆنتڕۆڵی پێشمەرگەدایە.\nلەسبەی زووترنیە بۆئەوەی پارلەمان جاڕی كۆبونەوەی خۆی بدا لەكەركوك، چونكە هیچ بیانویەك بۆ لایەنەكان نیە، لەسەر دوو ئیداری لەوشارەدا.\nمەسعود بارزانی لەكێ دەچئ؟\nحوكمداری كورد بەعەقڵی پیاوە نەخۆشەكانەوە\nكەسایەتییە هەوەسبازو دوو ڕووەكانی كۆمەڵگای كوردی


کاروانێکی دیکەی هاوپەیمانان لە زیقار کرایە ئامانج – کوردی – RojNews.News\n14/04/2021 - 2:23:03 pm\nبۆمبێکی چێنراو بە کاروانێکی سەربازی هیزەکانی هاوپەیمانی نێودەوڵەتیدا لە سنوری پارێزگای زیقار تەقییەوە و بەپێی زانیارییە سەرەتاییەکان، هیچ زیانێکی گیانی بەدواوە نەبووە، لە ماوەی ١٤ ڕۆژی ڕابردووشدا ئەوە شەشەم جارە هاوپەیمانان هێرشیان دەکرێتەسەر لەناو خاکی عێراق.\nمیدیاکانی عێراق بڵاویان کردووەتەوە، کاروانە سەربازییەکە، هاوکاری لۆجیستی هاوپەیمانان بووە بەرەو پاریزگای زیقار لە باشووری وڵات، لە ڕێگادا بۆمبێکی چێنراو بەیەکێک لە ئۆتۆمبێلەکاندا تەقیوەتەوە، بەڵام هیچ زیانێکی گیانی بەدواوە نەبووە.\nدوێنێ هاوپەیمانی نێودەوڵەتی بە ڕێبەرایەتی ئەمریکا بۆ شەڕی داعش ڕایگەیاند، هیچ ئاماژەیەک نییە بۆ گەڕانەوەی داعش جارێکیتر، دووپاتیشیکردەوە هەرچەندە لەسەر ئاستی هەموو ناوچەکان داعشیان لەناوبردووە، بەڵام هێشتا مەترسین.\nواین مارتۆ وتەبێژی هاوپەیمانی نێودەوڵەتی لە لێدوانێکدا ڕایگەیاند، هێزی هاوپەیمانی نێودەوڵەتی هەموو توانا سەربازی و لۆجیستییەکانی داعشیان لەناوبردووە و هیچ ئاماژەیەک نییە جارێکیتر بتوانێت بگەڕێتەوە.\nئەوەشی دووپاتکردەوە، ئامادەبوونیان لەسەر خاکی عێراق، لەسەر داخوازی حکومەتە، لە هەمانکاتیشدا هیزەکانی ناوخۆ توانای ڕووبەڕووبوونەوەی داعشیان هەیە دوای کشانەوەیان لە عێراق، ئاماژەی بۆ ئەوەشکرد، ڕێز لە سەروەری عێراق دەگرن و ئەرکی ئەوان تەنها ڕووبەڕووبوونەوەی داعشە.\nبەپێی ڕاگەیەنراوە ئەمنیەکانی عێراق، لە سەرەتای ئەم مانگەوە تا ئەمڕۆ، هیزەکانی هاوپەیمانی نێودەوڵەتی، شەش جار ڕووبەڕووی هێرش و پەلامار بوونەتەوە لە شارە جیاجیاکانی عێراق، لەوانەش:\nڕۆژی ١٣ی مانگ بۆمبێکی چێنراو بە کاروانێکی هاوپەیمانی نێودەوڵەتیدا تەقییەوە لە شەقامێکی سەرەکی ناو پارێزگای موسەنا کە هیچ زیانێکی ئەوتۆی لێنەکەوتەوە.\nهەروەها ڕۆژی ٧ی مانگ کاروانێکی دیکەی هاوپەیمانی نێودەوڵەتی لەسەر ڕێگای خێرای سنوری ئەنبار بۆمبێکی چێنراویان پێدا تەقییەوە و زیانی گیانی لێ نەکەوتەوە.\nهەمان ڕۆژ بۆمبێکی تری چێنراو لە پارێزگای بابل بە کاروانێکی دیکەی هاوپەیماناندا تەقییەوە و زیانی گیانی لێ نەکەوتەوە.\nڕۆژی ٤ی مانگیش دوو بۆمبی چێنراو بە کاروانی ئۆتۆمبێلەکانی هاوپەیماناندا تەقینەوە لە پارێزگای دیوانییە و بابل و بەهەمانێشێوە ڕاگەیەنرا کە زیانی گیانییان بەدواوە نەبووە.\nهەمان ڕۆژ بنکەی ئاسمانی سەربازی بەلەد لە پارێزگای سەلاحەدین بە چەند مووشەکێک هێرشیکرایەسەر کە بنکەی مەشق و ڕاهێنانی ئاسمانی سوپای عێراقە بۆ فڕۆکە شەڕکەرەکان لەلایەن هاوپەیمانانی نێودەوڵەتی و هیچ زیانێکی ئەوتۆی لێ نەکەوتەوە.\nڕۆژی ١ی مانگیش، کاروانێکی لۆجستی سەر بە هاوپەیمانان لە شارۆچکەی ئەبوغرێبی سەر بە پاریزگای بەغدا لە ڕێگەی بۆمبی چێنراوەوە هێرشیکرایەسەر، بەبێ ئەوەی زیانی گیانی لێ بکەوێتەوە.\nنەوەی نوێ بایكۆتی دانیشتنی پەرلەمانی كرد\nهەدەپە جەژنی چوارشەممەسوور پیرۆز دەکات


شۆرش بەوە دەوترێ￼￼￼￼: – www.facebook.com/anarkistan.net ***** sekoy-anarkistani-kurdiy-zman@riseup.net\nشۆرش بەوە دەوترێ￼￼￼￼:\nئەنجام هاتووە هەر بەرهەمی چالاکیو ئارەزووەکانی خۆیەتی، واتە لە هیچ ساتێکدا ئەو هەستەی نییە کە پاشکۆی سەرکردەیەکە، یاخود دەروێشی بیروباورێکە!\nکاتێك کە هیچ یەکێك لە بەرهەمێنەرانی رۆلی خۆی کردارەکانی خۆی بە گرنگتر یا بە نزمتر نابینێ لە تەك رۆلو کردارەکانی ئەوانی تر، بەلکو خۆی وەك هەر یەك لەوانی تر دەبینێت، بەرژەوەندی خۆی بە بەرژەوەندی هەموو دەبینێ، وە بەرژەوەندی هەموو بە هی خۆی.\nکاتێك پەیوەندییەکی تەواو جیاواز لە هەموو پەیوەندییەکانی نێوان مرۆڤەکانی کۆمەلگە دەولەتیەکانی رابووردوو لە نێو بوونەکانیدا گەشەدەکات. پەیوەندییەکی کۆمەلایەتی نوێ کە سەرلەنوێ، لە ئاستێکی فراوانتردا، مرۆڤ دەخاتەوە جێگای سروشتی خۆی، وەك بەشێکی تەواوکەری ژیانو بوونی ئەم هەسارەیە!\nکاتێك کە بەرهەمهێنەرانی ئەو پەیوەندییە مرۆڤایەتییە نوێیە هیچکات بۆ ساتێکیش لە شۆرشەکەیاندا هەست ناکەن کە ئەرکێکی تایبەتی جیاواز لە ئەرکی پەیرەکردنی پێداویستی ژیانیێکی دروستدا رەفتاردەکەن. واتە کاتێك کە خەباتەکان هەوڵێکی سەپێنراو نین بەسەر خەباتگێرەکاندا، بەلکو پێداویستێکی سروشتی ئازادبوونی هەر یەکێکە لە چەوساندنەوەو کۆیلەیەتی دەولەت، لە دکتاتۆریەتی کۆمەلگەی سەرمایە، وە هەموو هۆشیارن بەو راستییە.\nکاتێكە کە خەباتەکان بێدەنگ، بەلام بێووچانو پر توانا وەك رووبارێکی فرە سەرچاوە بە نێو دەماری کۆمەلگەدا، نەرم نەرم وەك هێلی ئاو، خۆی پەخش دەکات، هەرچی رێگری پێکەوەژیانی کۆمەکیو ئازادییبێت رایان دەماڵێ وەك راماڵینی لاشەیەکی مردوو.\nکاتێك کە سەختترین ساتەکانی ناتوانێت بزە لە سەر سیمای بەرهەمهێنەرانی لابات، بزەی ئەنجامدانی پێداویستێك کە لە ناخی پێداویستی ژیانو ئارەزووی سروشتی هەر تاکێکییەتی بۆ کۆمەکبوون، بۆ دەربازبوون لە کۆیلەیەتی کار بۆ سەرمایە.\nکاتێك کە خەباتەکان ئامانجیان سەپاندنی بارووزرووفێك یاخود بیرووباوەرێکی تایبەتی «شۆرشگێر» نییە بە سەر کۆمەلگەدا، بەڵکو بە پێچەوانەوە، خەباتە بۆ لە ناوبردنی هەرچی ڕێبازوو بیروباوەرێکە کە بە زۆر بە سەر کۆمەلگەی مرۆڤایەتیدا سەپێنراوە!\nشۆڕش هیچ جیاواز نییە لە پێداویستی پێکەوەژیانی کۆمەکیو ئازاد، هەر بەم مانایەش نە رابەری هەیە نە رابەری پێویستە، نە داهێنەری هەیە نە پێویستی بە داهێنەرە.\nبوونی پەیوەند نییە بە ئاستێکی دیاریکراوی «پێشکەوتنی» کۆمەلەوە، بەلکو بوونی لە سەرهەلدانی کۆیلەیەتیەوە هەبووە، گەرچی هیچکات وەك ئێستا مەرجی سەرتاسەری بوونی ئامادە نەبووە، چونکە رادەو پانتایی کۆیلەیەتی مرۆڤەکانیش هەرگیز بە ئاستی ئێستا نەبووە!\nئەمرۆ، لە سایەی کاریکرێگرتەدا، لە سایەی سیستەمی سەرمایەداری جیهانیدا، کۆیلەیەتی گشتییەو سەرتاسەری ژیانی مرۆڤی داگیرکردووە، هەر بۆیە پێداویستی ئازادبوونیش، پێداویستی شۆرشیش هەلقولاوی سروشتی هەموو شانەو بوونەکانی کۆمەلە، هی هەموو تاکێکەو بزووتنەوەیەکی خۆخۆیی سەرتاسەرییە!\nوەك چۆن دەریا پێویستی بە شەپۆلەکانی نییە بۆ ئیسپاتکردنی بوونی، هەر بە هەمان شێوە شۆرشیش پێویستی بە خۆپیشاندانوو دامەزراوەی نمایشکردن نییە!\nشەپۆلەکان بۆ دەریا نیشانەیەکن بۆ بوونی، هەر ئاوا بزووتنەوەو رێکخراوە خۆخۆییە شۆرشگێرییەکانیش نیشابەن بۆ بوونی شۆرش نەك دروستکەری!\nهێزوو توانای شۆرش لە حوکمی دەربرینی پێداویستییە سەرەکیەکانی ژیاندایە دژ بە کۆیلەبوون، نەك لە سوپای رێکخراوێکی چەکداردا بۆ سەپاندنی ئیرادەو باوەرێکی «شۆرشگێر»!\nساتەکانی خەباتەکانی شۆرش دانسێکی خۆخۆییە بە ئاوازی داواکانی پێکەوەژیانێکی دوور لە چەوساندنەوە، بە ئارەزووی دەربازبوون لە هەموو پێوەندێکی کۆمەلایەتی کۆیلەکەر، بە پێداویستی بەشداریکردنی ئازاد لە پێکهێنانی ژیانێکی ئازاددا.\nبەندو ئەرکەکانی پرۆگرامی شۆرش لە پەیرەوکردنی پێداویستی ئازاد بووندایە لە دەستەلاتی دەولەت، لە کۆمەلگەی سەرمایەداری!\nAuthor azadebramPosted on 02/12/2021 Categories كوردی - Kurdiمێتالێکۆڵینه‌وه\nپێشوو Previous post: هەڵوێستی ڕایسستانەی حکومەتی بریتانیا لە بارەی جۆری نوێی کۆرۆناوە\nدواتر Next post: لە قاڵبدانی منداڵ


وه‌زیری به‌رگری ئه‌مه‌ریكا: پڕۆسه‌ی ئاشتی له یه‌مه‌ن ده‌ستپێده‌كات\nوه‌زیری به‌رگری ئه‌مریكا له كۆنگره‌یه‌كی ڕۆژنامه‌وانیدا له‌سه‌ر چه‌ند پرسێك قسه‌ی كرد و ئاشكرایكرد: پێده‌چێت له مانگی داهاتوو پڕۆسه‌ی ئاشتی له یه‌مه‌ن ده‌ستپێبكات.\nجیمس ماتیس وه‌زیری به‌رگری ئه‌مه‌ریكا له كۆنگره‌یه‌كی ڕۆژنامه‌وانیدا له پنتاگۆن ڕایگه‌یاند: دانوستانه‌كانی ئاشتی یه‌مه‌نیی له‌نێوان لایه‌نه‌كانی جه‌نگدا له‌وانه‌یه له سه‌ره‌تای مانگی دوانزه‌دا ده‌ست پێبكات.\nوه‌زیری به‌رگری ئه‌مریكا باسی له‌و ئاگربه‌سته كرد كه له یه‌مه‌ن ده‌سته‌به‌ركراوه و وتی: ماوه‌ی پێنج رۆژه به‌ره‌كانی پێشه‌وه‌ی جه‌نگ ئارامن و ماوه‌ی سێ ڕۆژیشه هیچ پێكدادانێك ڕووینه‌داوه.\nهاوكات جێمس ماتیس سه‌باره‌ت به په‌یوه‌ندییه‌كانی ئه‌مریكا و سعودیه جه‌ختی له قسه‌كانی سه‌رۆكی ووڵاته‌كه‌ی كرده‌وه‌و ڕایگه‌یاند: له‌و باوه‌ڕه‌دا نییه ده‌زگای هه‌واڵگرییه‌كانیان به ته‌واوه‌تی گه‌یشتبن به‌وه‌ی كه كێ به‌رپرسی كوشتنی رۆژنامه‌نووسی سعوودی، جه‌مال خاشقچی-یه.\nجێمس ماتیس ئه‌وه‌یشی خسته‌ڕوو كه له‌سه‌ر ره‌زامه‌ندی سعوودیه ڕێگه دراوه ژماره‌یه‌ك له برینداری حووسییه‌كان بۆ نه‌خۆشخانه بگوازرێنه‌وه.\nهه‌روه‌ها وه‌زیری به‌رگریی ئه‌مریكا له‌سه‌ر دۆخی سوریا و ناڕه‌زایه‌تییه‌كانی توركیا رایگه‌یاند: بۆ ڕه‌واندنه‌وه‌ی نیگه‌رانییه‌كانی توركیا له‌باره‌ی باكووری سووریا، ئه‌مریكا به‌درێژایی سنووری باكووری سووریا چه‌ند خاڵێكی چاودێری پێكده‌هێنێت.


کوردیپێدیا - سەیران ئاتەش\n👫 سەیران ئاتەش | پۆل: کەسایەتییەکان | زمانی بابەت: 🏳 کوردیی ناوەڕاست\nسەیران لەو کوردانەی باکورە کە بنەماڵەکەیان بەمەبەستی کارو باشترکردنی ژیانیان لەشەستەکانی سەدەی ڕابردودا ڕوویان لە ئەوروپا کردووەو لە شاری بەرلین گیرساونەتەوە.\nسەیران ئاتێش یان سەیران ئاگر، (ئاتێش بەمانای ئاگر دێت)، لەتەمەنی شەش ساڵیدا دەچێتە ئەڵمانیا. منداڵییەکی بەدبەختانە دەگوزەرێنێ، چونکە هەر کە فام دەکاتەوە، ناچار دەکرێت ڕۆڵی مێینەیەکی تەقلیدی بگێڕێ و خزمەتی براکانی و دایکی و باوکی بکات و هەرگیز ڕێی پێنەدراوە، بەتەنها لەماڵ بچێتەدەر.\nگەر لەوەشدا سەرپێچی بکردایە، ئەوا ڕووبەڕوی سزاو لێدان و قسە پێوتن دەبووەوە. هەر ئەمە وای لێدەکات لەو قۆناغی منداڵییەوە، لەو هۆکارانە بگەڕێت کە وادەکەن (ژنان و کچان) لەنێو خێزانە موحافیزکارەکانی وەک ئەواندا، وەک مرۆڤێکی کەمترو خوارتر لەکوڕان و پیاوان سەیر بکرێن.\nساڵی 2003 لە کتێبی یەکەمیدا “رحلة کبیرة الی النار“، بەدوورو درێژی باس لەو قۆناغە تاڵ و تاقەت پڕوکێنەی ناو خانەوادەکەی دەکات.\nئەڵبەت ئەو خانمە مل نادات و لەو فەزایە یاخی دەبێت. لە زانکۆ یاسا دەخوێنێت، بۆئەوەی بەرگری لە ژنانی چەوساوەو بەش مەینەت بکات. نوسینی کتێبی ”جیهانی ئیسلام پێویستی بەشۆڕشی سێکسیە”، هەر دەچێتە ئەو چوارچێوەیەو لەوێدا ئەوە ڕووندەکاتەوە کە بڕیاری ئۆتۆنۆم و خۆبەخۆی کچان و ژنان لە ژیانی سێکسیاندا چ گرنگییەکی هەیەو پێیوایە، ئەوە یەکێکە لەو هۆکارە سەرەکیانەی دەبنە مایەی ئەوەی، پەرە بە کەسایەتی ژن بدات و لە هەموو کایە جیاجیاکانی ژیاندا، دەسکراوەی بکات و هەست بەبوونی خۆی بکات.\nیەکێک لەو شتانەی جەختی لێدەکاتەوە ئەوەیە کە دەبێت بە دەنگی بەرزو بەچڕو پڕی، باس لە چەمکی سێکس بکرێت لای ژنان لە وڵاتانی ئیسلامیدا. ئەو دەڵێت “کە منداڵ بووم بەدڵێکی کەیل و لەفەزایەکی پڕ لەبێدەنگی کوشندەدا، بەدوای وەڵامی زۆرێک لەو پرسیارانەدا دەگەڕام کە ڕۆحیان ماندوو کردبووم… دواتر زانیم ئەوە هەر دەردی من نییە، بەڵکو ملیۆنەها کچی موسڵمانی تر، لەسایەی مۆراڵێکی سەختگیرانەی جنسیدا پێوەی گرفتارن.”.\nئەو کچ و ژنە موسڵمانانەی لە وڵاتێکی وەک ئەڵمانیادا دەژین، پەروەردەیەکی سەرکوتکەرانە دەکرێن و زۆرێکیشیان لەسەرەتای تەمەنیاندا هەست بە ئازارێکی زۆر دەکەن، چونکە تێناگەن بۆچی باوانیان بەو جۆرە لەگەڵیان دەجوڵێنەوە.\nهەرپرسیارێکیش بکەن، وەڵامەکانی هەریەک شتەو لەچەند وشەیەکی وەک (ناکرێ و نابێ و حەرامەو شورەییەو ئێمە تورک و موسڵمانین و داب و نەریتمان ئاوایە، کوتایی دێت).\nهەر لەو کتێبەیدا باس لەو فشارە گەورەیە دەکات کە کچان لەمنداڵییەوە، ڕووبەڕووی دەبنەوەو، وەک بونەوەرێک مامەڵەیان لەگەڵدا دەکرێت کە پێویستە هەمیشە داپۆشراوبن و سەر بەدەر نەبن. لەو بارەیەوە دەڵێت “هەر لەمنداڵیمەوە سەرنجی ئەوەم دابوو، لەبەینی ڕانەکانماندا زۆنێک هەیە، بەبۆچونی هەندێ ک کەس پێویستە هەر نەبوایە… کەچی بۆ کوڕان وانەبوو؛ بۆ ئەوان عەیب نەبوو ئەندامی جنسیان هەبێت.”. لێرەوە داوا دەکات لە کۆمەڵگەدا، دیموکراسی لەنێوان هەردوو ڕەگەزەکەدا هەبێ و بەیەک چاو سەیر بکرێن.\n1. 👁 Der Islam braucht eine sexuelle Revolution\n2. 👁 Große Reise ins Feuer\n3. 👁 Selam, Frau Imamin\n1. 👁 Es braucht mehr moderne liberale Muslime\n2. 👁 People want to kill me': Founder of liberal Berlin mosque cites tradition of peace and mercy in Islam\n3. 👁 ئیسلام پێویستی بە شۆڕشێکی سێکسیە\n1. 👁 SANNING! NÄR JAG FÅR HÖRA DET SÅ\n2. 👁 Death threats every day for woman behind new liberal mosque\n3. 👁 F-lab with Seyran Ateş on Islam and feminism\n4. 👁 Seyran Ateş kilisede mescit açıyor\n5. 👁 Seyran Ateş: Liberal Müslümanlar korkuyor\n👫 جۆری کەس: 😞 قوربانیی توندوتیژی\n👫 جۆری کەس: 👪 کۆمەڵناس\n➕ ئەم بابەتە لەلایەن: (هاوڕێ باخەوان)ەوە لە: May 31 2017 9:17AM تۆمارکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Jul 6 2020 12:52PM باشترکراوە\n👁 ئەم بابەتە 5,117 جار بینراوە\n📷 فایلی وێنە 1.0.1 41 KB May 31 2017 9:20AM هاوڕێ باخەوان\n| کاتی ئافراندنی لاپەڕە: 1.859 چرکە!


چۆن زانیاری پزیشکی دروست وەربگرین؟\nهەواڵی / 8/4/2021 93 جار بینراوە\nنووسینی/فاتح ڕەمزی فاتح ـ قووتابی کۆلێژی پزیشکی\nبەڕێزان لەبەر فراوانبوونی یەکجارەکی بەکارهێنانی (ئینتەرنێت) و بچووك بوونەوەی دونیا، بڵاوبوونەوەی زانیاری نادروست لەهەموو بوارەکان دیاردەیەکی باوە بەتایبەت لەبواری تەندروستی و پزیشکی.\nبڵاوکردنەوەی زانیاری ناڕاست و دروستکراو کاریگەری نەرێنی هەیە بۆ سەر کۆمەڵگە بەوەی دەبێتە ئاراستەکردنی خوێنەر بۆ بڕیاری نادروست هەروەها کاریگەری خراپی لەسەر متمانەکردنیش دەبێت بە وێبسایت و میدیاکان کە هەڵدەستن ئەو زانیاریانە بڵاو دەکەنەوە.\nبا سەرەتا پێناسەیەکی زانیاری پزیشکی نادروست بکەین کە چی دەگەیەنێت:\nزانیاری پزیشکی نادروست بریتیە لە زانیاری هەڵە یان دروستکراو بەشێوازێك کە لێکچوونی هەبێت لەگەڵ ناوەڕۆکی زانیارییە پزیشکییە باوەڕپێکراوەکان کە دوورە لە پڕۆسەیەکی ڕێکخراوی پشبەستوو بە بەڵگەی زانستی، هەرچەندە جاری وا هەیە کە شێوازی بڵاوکردنەوەی زانیارییەکان\nکوالیتییەکی زۆر نزمی هەیە.\nلەساڵانی ڕابردوو کۆمەڵێك پۆستی ناراستی پزیشکی دەربارەی شێرپەنجە زۆرترین دەنگدانەوەی بەدوایخۆیدا هێنا و ژمارەیەکی زۆر شەیر و لایکیان هەبوو لەسەر ئاستی جیهان، بەشێوەیەکیان کە یەکێکیان لە مانگی ۹ی ۲٠۱۷ بڵاوکرابوویەوە لەژێرناوی (سوودەکانی گیای داندلیۆن لە بەهێزکردنی بەرگری جەستە و چارەسەرکردنی شێرپەنجە) ژمارەی لایک و شەیر و کۆمێنتەکانی گەیشتە ۱٤٠٠٠٠٠ لەسەر ئاستی جیهان کەچی هیچ بەڵگەیەکی زانستی یەکلاکەرەوە نەبوو کە پشتڕاستی زانیارییەکانی بکات.\nبەشێوازێکی گشتی بڵاوبوونەوەی زانیاری ناتەندروست خێرایە! و دەکرێ کاریگەری کارەساتبار بەجێبهێڵێت لەسەر ڕای گشتی و دەروونی تاکەکانی کۆمەڵگە.\nدەتوانین زانیارییە پزیشکییە ناڕاستەکان دابەشبکەین بۆ ٥ جۆر بەپێی ناوەندی نەتەوەیی بۆ زانیاری تەندروستی و تەکنەلۆژیای زیندەیی NCBI:\n۱ـئەو زانیاریانەی کە لایەنێك یان کۆمپانییاکەی تەندروستی بڵاوی دەکاتەوە بۆ سوودی خۆی.\n۲ـبڵاوبوونەوەی هەڵەی زانستی بەنائەنقەست بەتایبەتی لەکاتی دەستکرایکردن و بڵاوکردنەوەی زانیارییەکە editorial mistakes هەڵەی چاپ و دەستکاری.\n۳ـبڵاو کردنەوەی دەنگۆی ناراست لەسەر بابەتە تەندروستییەکان، هەروەك ئەوەی ئێستا لەسەر ڤاکسینی دژی کۆڤیدـ۱۹ بڵاودەکەرێتەوە.\n٤بیردۆزی پیلانگێر، واتا هەبوونی بیرکردنەوەی نەرێنی و بڵاوکردنەوەیان لەسەر بابەتە تەدروستی و رووداوەکانی رۆژانە بەبێ بوونی بەڵگە.\n٥ـهەروەها دەکرێت بابەتی نووکتەو گاڵتەجاری کە دەکرێت سەربگرن بۆ تێگەیشتنی هەڵە و بڵاوبوونەوەی زانیاری پزیشکی ناتەندروست.\nچۆن زانیارییە پزیشکییە هەڵەکان بناسینەوە:\n۱ـبەکارهێنانی شێوازێکی مەجهول لە نووسێنی بابەتەکە وەك، پزیشكێك لە زاکۆیەکی ئەمریکی وتی فڵانە خۆراك باشە. لێرەدا ناوی پزیشکەکە و پسپۆریەکەی و زانکۆکە نادیارن کە ئەوە سیفاتێکی جیاکەرەوەیە بۆ زانیارییە نادروستەکان.\n۲ـبەکارهێنانی ناونیشانی زۆر سەرەنجڕاکێش، وەك ئاگاداربە فڵانە خواردن دەبێتە هۆی مردن! هەندێك جار ئەو لایەنانەی کە مەبەستیانە زانیاری تەندروست بڵاوبکەنەوە ئەو شێوازە بەکاردەهێنن بۆ سەرنجڕاکێشانی خوێنەر و پەردەپۆشکردنی هەڵەکان.\n۳ـ هەروەها واباشترە لە کاتی گەڕان بەدوای زانیارییەکی پزیشکی زیاتر لە سەرچاوە وسایتێك بەکاربهێنرێت بۆ دوورکەوتنەوە لە زانیاری ناڕاست.\n٤ـنەبوونی بەڵگە و سەرچاوەی زانستی باوەڕپێکراو.\n٥ـپێویستە بزانین کە تەنها پسپۆری بواری دیاریکراو دەتوانێت ڕای خۆی بڵێت لەسەر بابەتی پزیشکی سەر بەبوارەکەی خۆی ئەوانەی تر مافی ڕادەربەرینی زانستیان نییە.\n٦ـسەرچاوەکان کە پشتیان پێ دەبەسترێت واباشترە کتێبی پزیشکی باوەڕپێکراو یان وێبسایتی فەرمی بواری تەندروستی بن وەك\nNHS کە لەلایەن وەزارەتی تەندروستی شانشینی یەکگرتوو بەرێوەدەبرێت\nکە لەلایەن حکوومەتی ویلایەتە یەکگرتووەکان پشت ڕاستکراونەتەوە\nکە گۆڤارێکی زانستی جیهانییە\nلەکۆتاییدا هیوادارم هەموو لایەك ساغ و سەلامەت بن بەشێوازێکی هەستیار و بەویژدانەوە مامەڵە لەگەڵ زانیاری پزیشکی بکەین.\nناوەندی نەتەوەیی ویلایەتە یەکگرتووەکان بۆ تەندروستی و


پەیوەندی پارتی سەوزو ئیسلامگەڕ! ڕێبوار حەسەن – Giareng\nلە 25 نیسان , 2016\nلە بارودۆخی مرۆڤدۆستی و مافی مرۆڤ و ئەو پێشكەوتوانەی وڵاتانی ئەوروپا بەدەستهاتوون، ئێستا بەهۆی ئیسلامیزمەوە بەرەو رووی مەترسی بوەتەوە، بەتایبەتی لە سوید ئیسلامیەكان توانیویانە بچنە ناو بواری جیاوازی سیاسە‌تی پارتەكانەوە و دیارتر لە ناو پارتی سەوزی سوید، ئەمەش كاری كردۆتە سەر ئاراستەی پارتی سەوزی سویدی و توشی بەریەككەوتنی كردوە لەگەڵ بەرنا‌مەو ئاراستە بناغەییەكانیدا. لەراستیدا هەرچەندە ئیسلامیەكان كەمینەن، بەڵام هەوڵەكانیان زۆرن و زۆر دیار و ڕوون بۆ مەبەستی دیاریكراوی خۆیان كاردەكەن. ئەمەش وادەكات سنوری بۆ ئازادی دابنرێت. پێشتر زۆرمان گوێ لە گوتاری دوژمنكارانە و وتەی مزگەوتەكانی شاری (Gävle , örebro) بوە، لەو گوتارانەدا زۆر جار ئاماژە بەوە كراوە، كە ئەوانەی دەچنە سوریا بۆشەڕ و پشیوانی داعش بێتاوانن و بە‌هۆی پەوەوازەیی و بێكاری و هاڵودەیی وە ڕویان كردۆتە ئەو جەنگە ، ئەمەش جگە لەوەی پاساوە، لەهەمانكاتیشدا هاندانە بۆ پەیوەست بوون بە هێزیكی وەك داعشەوە. لە سوید تاكو ئێستا جیاكردنەوەی ئاین لە دەوڵە‌ت زۆر باش چووەتە پێشەوە، هەندێ جار خەڵك دەیانەوێت لە رێگەی ئاینەوە بەرنامەكانی خۆیان بسەپێنن، بە‌تایبەتی دینی كریستیان لەناو پارتی سەوز. لە‌وە دەچێت بەرنامەیان هەبێت و بیانەوێت ئاینی مەسیحی ببێتە بنەما بۆ هەمو پرسێكی سیاسی، بونمونە خواستێك هەیە تا ژنان بندەستی پیاوان بن، یان گوێ ڕایەڵی پیاوان و خزم و كە‌سوكاریان بن و خۆیان لە‌قوپاتەی قوماشەوە بپێچنەوە تاكو پیاوە مەسیحیەكانی تر توشی گوناح و ئارەزو نەبن. پرسیار ئەوەیە، ئایا كۆمەڵگا دەیەوێت هە‌ردو ڕەگەزی نێر ومێ جیابكاتەوە و مەسیح یش وەكو خوا چاودێری تەنها ژنان بكات؟. یان خواستێك هەیە تا باج و سوی بانكەكان، وەك ئەو ٧٠٠ یاسایەی ناو ئینجیلی كۆن هەیە رێكبخرێت و ئەوە ببێتە بڕیاردەر بۆ پرسەكانی تریش؟. دیارە یاسا ئاینییەكان ئە‌بەدین و ڕونن، ئەوان بەناوی خواوە فەرماندەكەن بۆیە زۆر بەئاسانی دەبێت مرۆڤ تەنها گوێڕایەڵیان بێت، دەنا دەكە‌وێتە خانەی دژایەتی كردنی خواوەو سزای قورسی ئاسمانی دەدرێت، ئەمەش تەنها بۆ ئاینی ئیسلام هەر راستە و نمونەی كارنامەكانی داعش بەرچاون. لای ئەوان ئاشتی گشتگیرو جیهانی كاتێك دروست دەبێت، هەموو مرڤایەتی ڕووبكە‌نە مەسیح و ببنە كریستیان، تۆش دەبێت ئەو فەرمایشتانە قبوڵ بكەیت تا ئاستی شەهید بوون بەچەكی مۆدیرن تا بەهەشتت بەنسیب ببێت.\nلەراستیدا ئەمە تەنها بیردنەوەیەكی كۆمیدیانەی خۆم بوو لە جیاتی دینی مەسیحیە‌کە بیکە بە ئیسلامیزم، دەنا لەناو پارتی سەوز مەسیحیەكمان نیە بەم شێوەیە بیربكاتەوە، بەڵام ئەوەی كە هەمانە ئەو ئیسلامیانەن كە لەناو پارتی سەوزدا بونیان هەیە. كەسی دژ بە ڕەگەز پەرستی هەرگیز ناتوانێت بەئاسودەی دەست لەملی ئیسلامیزم و تێڕۆڕیزم بكا‌ت. ئێستا موسڵمانی مۆدێرن لەسوید هەیە كە دژ بە ڕەگەز پەرستی یە بەڵام كاتێك بەرپرسیارێتی وەردەگرێت، دەیەوێت یاسایی ئسیلامی شەریعەتی ئیسلام وردە وردەبخزێنێتە ناو یاساكانەوەو ئەو دیدەی خۆی بسەپێنێت. ئەمڕۆ هەندێك لەو كەسانەی پێشتر وەك دژ بەڕەگەز پەرستی دەردەكەوتن، ئێستا تۆمەتبارن بەبەشێك لە و كارە تیڕۆریستانەی جیهاندا روودەدەن، ئەوەش بەهۆی ئەوەی دەیانەوێت بەناوی ئیسلمۆفۆبی ڕەخنەی دژ بەئیسلامیزم بوەستێنن. پێویستە پارتی سەوز بە توندی پێ لە‌سەر بەها‌كانی دابگرێت بەتایبەتی لەبواری یەكسانی، ئازادی ئاین، ئازادی بیر وڕادەربڕین و چاپەمەنی، گرنگە هەموومان داكۆكی لە‌وە بكەیین كە یاسای هیچ دینێك لە پەیكەری كۆمەڵگای مۆدێرنی سویدا نەبێت. هەندێك لە مزگەوت و ڕێكخراوە ئیسلامیەكان دەیانەوێت بەشێكی كۆمەڵگا لە كۆمەڵگای سوید جیابكە‌نەوە. دەڵێن ئێمە دەمانەوێت بیان پارێزین لە خراپەكاری كۆمەڵگای سیكولاریزم، ئەوان نازانن ئەم وڵاتە بناغە‌كەی چۆن دروست بوە و چۆن خێرو بەرەكەتی كۆمەڵگای سیكولاریزم دەخۆن؟. لەهەموی سەیرتریش ئەوەیە بە‌هاریكاری پارەی باجی كاری خەڵكی سویدی سیكولار پەیامی ئیسلامیزمی خۆیان بڵاودەكەنەوە. لەناو پارتی سەوزدا نمونەی ئەم جۆرە ئیسلامیانە هەن، كار ئاڵۆزی دەكەن، بۆیە وادیارە تەم ومژەكان وردە وردە خەریكە دەرەونەوە باشتر دەبینرێن، مەترسیەكان دەردەكەون و كاریگەرییەكانیان لە ناو پارتی سەوزدا رۆشنتر بووەتەوە بەجۆرێك، تەنانە‌ت وەزیری خانوبەرەی سوید كەبە ڕەگەز توركە لەپەرلەمان دەنگی نەدا بە ناساندنی جینۆسایدی ئەرمەنیەكان. بەڵام ئەوان زۆر چالاك بوون لەگەڵ چەند كەسێكی تر بۆناردنی هاوكاری بە‌رە ئەو شوێنانەی توندوتیژی ئیسلامی تیا بەهێز بوو. ئە‌و موسڵمانانەی دێنە ئەم وڵاتە گرنگە قبوڵی ئەوەبكەن ئاین ودەوڵەت لەیەك جیا بكرێتەوە، پێویستە مەودای ئازادییەكان قبوڵ بكەن وكەسیش وەكو كافر سە‌یر نەكەن. ئازادی دەستەبەر كراو بۆ ژنان قبوڵ بكەن، دەستبەرداری خە‌تەنی كچان ببن. داعش لە جەنگدایە دەوڵەتی خیلافە‌تیان راگەیاندوە، لەبەهاری ٢٠١٤ زۆر شوێنیان لە سوریا و عێرا‌ق داگیر كروە، كورد بەگشتی لەدژی داعش لە جەنگدایە، بەڵام بەئاشكرا ئەردۆگان و پارتی( ئا. كە. پە ) زۆربەی ئەو ڕێكخراوە ئیسلامیانەی سوید دەجوڵێنن بۆیە داوا دەكەم چیدی ئەو ڕێكخراوە ئیسلامیانەی پشتگیری ئەردۆگان دەكەن راگریرێن و رێگە نەدەن لەوە زیاتر نفوزی خۆیان لە ئەوروپا بڵاوبكەنەوە.


وەزارەتی نەوتی عێراق: هیچ پەیوەندییەكمان بە كەشتییە دەستبەسەرداگیراوەكەوە نییە\nوەزارەتی نەوتی عێراق، ئەمڕۆ یەكشەممە، رایگەیاند، هیچ پەیوەندییەكیان بەو كەشتییە نەوتهەڵگرەوە نییە كە لەلایەن ئێرانەوە لەكەنداو دەستی بەسەرداگیراوە.\nئاوێنە: عاسم جیهاد، وتەبێژی وەزارەتی نەوتی عێراق، لەبەیاننامەیەكدا رایگەیاند، وەزارەتەكەیان تەنها نەوتی خاو و بەرهەمە نەوتییە راگەیەندراوەكان لەچوارچێوەی میكانیزم و رێستا نێودەوڵەتییەكاندا، هەناردە دەكات.\nوتەبێژەكەی وەزارەتی نەوتی عێراق رەتیكردەوە وەزارەتەكەیان هیچ پەیوەندییەكی بەو كەشتییەوە هەبێت كە لەلایەن ئێرانەوە دەستی بەسەرداگیراوە وتیشی"لایەنە پەیوەندیدارەكان دەست دەكەن بە كۆكردنەوەی زانیاری لەسەر كەشتییە دەستبەسەرداگیراوەكە."\nوتیشی"ئەم كەشتییە لەو كەشتییە بچوكانەیە كە وەزارەتی نەوتی عێراق لە پڕۆسەی خستنەبازاری نەوت و بەرهەمە نەوتییەكاندا هیچ مامەڵەیەكی لەگەڵ ناكات."\nئەمڕۆ یەكشەممە، سوپای پاسدارانی ئێران رایگەیاندبو دەستیان بەسەر كەشتییەكی نەوتهەڵگری بیانیدا گرتوە لە ئاوەكانی كەنداو كە بەنزینی قاچاخی پێ بوە.\nدواتریش هێزە دەریارییەكانی سەر بە سوپای پاسداران لە بەیاننامەیەكدا رایگەیاندبو كەشتییە بیانییەكە بەرەو بەنداوی بوشەهر گوازراوەتەوە كە 800 هەزار لیتر بەنزینی پێبوە.\nئێوارەی ئەمڕۆش ئاژانسی هەواڵی رەسمی ئێران(ئیرنا) لەزاری سوپای پاسدارانەوە رایگەیاند"ئەو كەشتییە نەوتهەڵگرە رۆژی چوارشەممە دەستی بەسەردا گیراوە چونكە سوتەمەنی ئێرانی بە قاچاخ بۆ چەند وڵاتێكی دیكە بردوەو كەشتییەكەش عێراقییە."\nکورسیەکی کۆتا بۆ خاوەن پێداویستییە تایبەته‌کان لەپه...\nسیستانی: بۆ سەقامگیری وڵات پێویستە هەرچی چەكە لەژێر ...\n"كاندیدی پۆستی سەرۆك وەزیران" دەستلەكاركێشانەوەی لە ...\nمەزڵوم كۆبانی: بڕیاره‌كه‌ی ئەنجومەنی پیران ڕێگه له‌توركیا ده‌گرێت كۆمه‌ڵكوژی دژی كورد ئه‌نجامبدات


ستەم لە خەڵکی هەرێمی کوردستان دەکرێت - Mehr News Agency\nAP ١٣٩٩ گەلاوێژ ٣٠ ٢٠:٥٩\nNews Code 33762\nئەندامێکی پەرلەمانی عێراق:\nستەم لە خەڵکی هەرێمی کوردستان دەکرێت\nئەندامێکی فراکسیۆنی سائیرۆن لە مەجلیسی عێراق، بە ئاماژە بە ئەوەی کە داهاتی ڕێڕەوە سنوورییەکانی هەرێم ناخرێتەوە خەزێنەی دەوڵەتی فیدراڵ، جەختی کرد کە ئەو هەرێمی سەدا ٣٠ ی بودجەی عێراق وەردەگرێت.\nبە ڕاپۆرتی ئاژانسی هەواڵی مێهر لە ماڵپەڕی عێراقی ئەوەلی نیوز، عەلا ڕەبێعی لەو بارەوە وتی: بودجەیەک کە بۆ مووچەی فەرمانبەرانی هەرێم دەنێردرێت، لەلایەن دەوڵەتی هەرێمەوە نادرێتە دەستی خەڵک ئەوەش ستەمێکی گەورە لە خەڵکی کوردستانە.\nڕەبێعی وتیشی: دەوڵەتی هەرێم لە قەیرانەکانی عێراق بۆ دەستخستنی ئامانجەکانی خۆی لە کابینەکانی دەوڵەتی فیدراڵ، کەڵک وەردەگرێت.\nئەندامی فراکسیۆنی سائیرۆن لە مەجلیسی عێراق، باسی کرد: لە یاسای بوودجەی ساڵی ٢٠١٩ هاتووە کە هەرێمی کوردستان ئەبێ داهاتی نەوتی خۆی لە بەرانبەر دابین کردنی مووچەی فەرمانبەرانی هەرێم لە لایەن دەوڵەتی فیدراڵەوە ڕادەستی بەغدا بکات. ئەمە لە حاڵێکدایە کە ئەو مەرجەی کردەیی جێبەجێ نەکردووە.\nناوبراوی وتیشی: داهاتی باج و داهاتی ڕێڕەوە سنوورییەکانی هەرێم ناخرێتەوە خەزێنەی دەوڵەتی فیدراڵەوە، بەڵکوو هەر لەلای دەوڵەتی هەرێەوە دەمێنێتەوە. ئەمە لە حاڵێکدایە کە داهاتی پارێزگاکانی دیکە وەکوو بەسرە، بەغدا، میسان و ... دەخرێنەوە خەزێنەی دەوڵەت.\nبە وتەی ڕەبێعی، بەشی هەرێم لە بودجە ١٢.٦٨ لە سەدە کە دەبێتە ٩ ملیار دۆلار لە ساڵدا. ئەوە زۆر زاڵمانەیە، چونکوو هەرێمی کوردستان بەڵێنەکانی خۆی لە بواری گەڕاندنەوەی داهاتەکانی بە دوەڵەتی فیدراڵ جێ بەجێ ناکات. لە ئاکامدا، بوودجەیەک کە دەدرێتە هەرێمی کوردستان، بەشی پارێزگاکانی تری عێراقە.\nناوبراو زیادی کرد: هەروەها بوودجەیەکی دیکە دەدرێتە هەرێم وەکوو تێچووگەلی دەسەڵاتی لەوانە کەرتی تەندروستی، کارتی ئیعتباری و هەروەها تێچووی دەسەڵاتی وەکوو مووچەی پێشمەرگە کە سەرجەم دەبێتە سەدا ٣٠ی بوودجەی عێراق.\nئەندامی سائیرۆن لە مەجلیس وتیشی: ساڵی ڕابردوو ٦٠٠ ملیار دینار بە پارێزگای زی قار تەرخان کرابوو کە بەس ١٠٠ ملیار دیناری وەرگرت. ئەمە لە حاڵێکدایە کە هەرێمی کوردستان، سەرجەم بودجەکەی خۆی وەرگرتووە، کە لە ڕاستیدا ئەو بودجە بەشی پارێزگاکانی دیکە، بەتایبەتی پارێزگا نەوتییەکانە.\nدیداری کازمی و ئەمیر عەبدوڵاهیان لە تاران\nیوونان نەوتهەڵگرەکەی ئێرانی ئازاد کرد\nڕەئیسی: پێوەندی ئێران و عێراق ئاسایی و نەریتی نییە\nپێشوازی فەرمی ڕەئیسی لە مستەفا کازمی\nدرەوشانەوەی شەترەنج بازی کوردستانی لە کێبڕکێیەکانی پاڵەوانێتی ئێران\nئەمریکا بە قسەکانی "جۆزێف بورل" کاردانەوەی نیشان دا\nڕەزامەندی پارتی لە ئەنجامی کۆبوونەوەیان لە گەڵ چوار چێوەی هەماهەنگیی شیعە\nپرسی کاندیدی پۆستی سەرۆکایەتیی کۆمار لەنێوان یەکێتی و پارتی یەکلایی دەکرێتەوە\nهۆکارەکانی هێرشی مووشەکی بۆ سەر مەیدانی گازی هەرێمی کوردستان\nهەدەپە چی دیکە فریوی ئاکەپە ناخوات/پرسی گفتوگۆ لەگەڵ ئۆجالان شەڕی ڕەوانی حکومەتە


پۆلیس لە تورکیا 70 کەس دەستگیر دەکات\nپۆلیسی تورکیا نزیکەی 70 کاردار، کاربەدەستی خۆجێیی و مامۆستای دەستگیر کردووە لە هەمەتێکی سەرانسەری وڵاتەکەدا دژی ئەوانەی پشتیوانیان لە دژایەتییەکی سەرسەختانەی ڕەجەب تەیب ئەردۆغانی سەرۆکی تورکیا کردووە.\nئاژانسی دەنگوباسی ئەنادۆڵۆ ڕادەگەیەنیت 65 کەس بە گومانی پەیوەندی هەبونیان بە کەسایەتی ئاینی عەبدوڵا گویلەنی دانیشتوی ئەمەریکا دەستگیر کراون کە ئەردۆغان تاوانباری دەکات بەوەی کە هەوڵی سەرهەڵدان دەدات.\nئەو هەڵمەتە ڕێکخراوە بۆ سەر گومانبارەکان کە پاش چەندین مانگی لێکۆڵینەوە ئەنجام درا لە 22 ناوچەی جیاواز لە سەرانسەری تورکیا ئەنجام درا لە ناویاندا شارەکانی ئەستەنبوڵ، ئانکەرە، هاوینە هەواری ئەنتالیا و غازی عەنتابی نزیک سنوری سوریاش.\nفەرمانی دەستگیرکردن بۆ 120 کەس دەرچو ژمارەیەک لەوانە بڕوا دەکرێت لە دەرەوەی وڵات بن.\nلەوەتای هاوینی ساڵی 2014 کاربەدەستانی تورکیا لە چەندین ئۆپەراسیۆنی پۆلیسدا ژمارەیکی زۆر لە پشتیوانانی گیولەنیان دەستگیر کردووە بەڵام ئەم هەڵمەتە گەورەترینیان بوو.\nسەرەڕای ئەوەی کە گولیەن لە دەرەوەی تورکیا دەژێت ئەو کاریگەرییەکی زۆری لەناو وڵاتدا هەیە بە ڕێگای هاوپەیمانانی لە نێو دەزگای پۆلیس و دادوەری و هەروها میدیا و تۆڕی فراوانی خوێندنگا تایبتەکانی. ئەنکەرە گویلەن تاوانبار دەکات بەوەی کە ڕیکخراوی تیرۆرستی فەتحوڵاچی بەڕێوە دەبات و دەیەوێت حکومەتی ڕەوایی پێدراوی تورکیا بڕوخێنێت.


هەبوونی پەروەندەی نەخۆشی لە سەر ئینتەرنێت ڕەخنەی لێ دەگیرێت - Radio Sweden Kurdish - ڕادیۆی سوید - Radyoya Swêdê | Sveriges Radio\nwêne: Peter Lydén/TT\nهەبوونی پەروەندەی نەخۆشی لە سەر ئینتەرنێت ڕەخنەی لێ دەگیرێت\nبڵاو کرایه‌وه tisdag 19 november 2013 kl 14.09\nلە لایان ئەنجومەنی پارێزگای ئوپسالا لە سەرەتای ئەم ساڵەوە پەروەندەی نەخۆشی دانیشتووانی ئەم ناوچەیە لە ڕیگات ئینتەرنێتەوە لەبەردەست کردووە. بەڵام پزشکانی ئەم ناوچەیە ڕەخنەیەکی زۆری لێ دەگیرێت. بە پێی قسەکانی توربیۆرن کاڕڵسۆن پزشک لە ناوچەی ئوپلاند لە لایان پزشکان ڕەخنە لە شێوەی پێشکەشکردنی ئەم پەروەندانە دەکەن.\nکاڕڵسۆن دەڵێ لە لایان پزشکان دژی لەبەردەستهێنانی ئەم پەروەندانە و ڕێگادان بە دانیشتووانی ئەم ناوچەیە بۆ دیتنی یاداشتەکانی پزشکان لە سەر خۆیان نین. بەڵکو ڕای پزشکان سەبارەت بە پێشکەشکردن و شێوەی لەبەردەستهێنانی ئەم پەروەندانەیە.\nلە ماوەی پێنج ساڵی داهاتوو گشت ناوچەکانی سوید بە پێی بڕیاری نوێ دەبێ پەروەندەی نەخۆشی لە سەر تۆڕی ئینتەرنێت بۆ هەموو هاووڵاتیان بەردەست بکەن. یەکەم ناوچەی ئوپسالایە کە لە سەرەتای ساڵی ٢٠١٣ ڕێگای بە دانیشتووانی ناوچەی ئوپلاندی داوا پەروەندەی خۆیان لە ڕێگای ئینتەرنێتەوە ببینن.\nبەڵام بە پێی ڕاپرسیەک لە ٤٠٠ پزشک لە ناوچەی ئوپلاند ٣٢٠ پزشک پەروەندەی ئێلێکترۆنیکیان لە ڕێگای ئینتەرنێت پێ شتێکی خراپە. پە پێی قسەکانی توربیۆرن کاڕڵسۆن دەتوانرا بە شێوەیەکی دیکە پێشکەش کرابا.\nکاڕڵسۆن دەڵێ ئێمە پێمان باشتر دەبوو ئەگەر لەبەردەستهێنانی پەروەندەی نەخۆشای لە ڕوانگەیەکی تەندروستیەوە بۆ دانیشتوانی ناوچەی ئوپلاند پێشکەش کرابا. بەڵەم ئێستا وەکوو زانیاری ئەلەکترۆنیکی پێشکەش کراوە. ئێمە پێمان باشتر دەبوو ئەگەر هەموو تاکێک لە لایان ئێمەوە ڕێنوێنی کرابا و هاوکاریمان کردبان بۆ ئەوەی لەم پەروەندانە تێ بگەن.\nلە لایان پزشکان نیگەرانی کاری زیاتر و مەترسی هەڕەشە کردنن لە لایان ئەو کەسانەی لە پەروەندەکانیان ڕازی نین هەیە. هەروەها بۆ تەندروستی خەڵک لەبەردەستهێنانەی پەروەندەی نەخۆشی بە ڕای ئۆسا کایاندێر ڕێکخەری پڕۆژەی ڕاپرسی لە لایان زانکۆی ئوپسالا خراپە.\nکایاندێر دەڵێ لە ڕێگای ئەو ڕاپرسییەی لە ٤٠٠ پزشکمان کردووە نیگەرانیاک لە ناو پزشکان سەبارەت بە نووسینی پەروەندەکان دەبینن. بە هۆی ئەوەی خەڵک ئێستا دەتوانێ فەوری پەروەندەی خۆی ببینێ پزشکان بۆ پێشگیریکردن لە هەڵەتێگەیشتن دەبێ شێوەی کارکردنی خۆیان بگۆڕن. هەروەها پزشکان نیگەرانن کە خەڵک بە هۆی هەڵە تێگەیشتن لە پەروەندەکانیان بڕیاری نادرووست سەبارەت بە تەندروستی خۆیان دەدەن. ئەوەش لە ئاکامدا زیان بە ناخۆشان دەدات.\nتوربیۆرن کاڕڵسۆن باس لەوە دەکات کە ئەم ساڵ زۆر کەس بە هۆی هەلە تێگەیشتن لە پەروەندەکانیان بڕیاری هەڵەیان لە سەر تەندروستی خۆیان داوە.\nکاڕڵسۆن دەڵێ ئەم ساڵ زۆر کەس بە هۆی هەڵە تێگەیستنی پەروەندەکانیان بڕیاری سەر بەخۆ لە سەر تەندروستی خۆیان داوە کە لە ئاکامدا دۆخی تەندروستیان خراپتر بووە.\nهاوکات بە پێی قسەکانی توربیۆرن کاڕڵسۆ هەڵومەرجی ئەو کەسانەی لە ژێر فشاری ناموسیدان لە بەر چاو نەگیراوە.\nکاڕڵسۆ دەڵێ هەلوومەرجی هەموو کەسێک لە بەر چاو نەگیراوە. بۆ نمونە ئەو کەسانەی لە ژێر فشاری ناموسیدان بۆیان گرینگە زانیاری دوای دیتنی پزشکێک بە دەستی کەسی دیکە نەکەوێت. لەو ڕوانگەوە ناتوانین دڵنیا بین زانیاری سەبارەت بە تەندروستی ئەو کەسانە ناگاتە دەستی کەسانی دیکە. ئەگەر پەروەندەکەیان ببەستن ئەوەش بۆ خۆی دەبێتە هۆی گومانلێکردنی ئەو کەسانە و لە ئاکامدا دەتوانن تووشی توندوتیژی زیاتر بن.\nلە دوای لەبەردەستهێنانی پەروەندەی نەخۆشی ژمارەی ئەو کەسانەی داوای پەروەندەکانیان دەکەن دوو بەرابەر بووە و ئەرکی پزشکان لە کاتی پەروەندەکردنی دۆخی تەندروستی ئەو کەسانەی دەیان بینن زیاتر بووە. بەڵام ئۆسا کایاندێر لە سەر ئەو باوەڕەیە دەبێ پزشکان یان کەسانی دیکەی لێهاتوویان هەیە ڕۆڵێکی زیاتریان لە ئێستا هەبێت. کایاندێر دەڵێ پزشکان و کارمەندانی دیکە دەبێ بەشداری بن و ئامادەگی ئاڵوگۆڕبەسەرهێنانی شێوەی کاریان هەبێت. ئەگەر بمان هەوێ لەبەردەستهێنانی پەروەندەی نەخۆشی سەرکوتو بێت پزشکان دەبێ ڕۆڵێکی بەشدارییان هەبێت.


ئازادی و ڕەهەندەکانی |\nHome بیروڕا ئازادی و ڕەهەندەکانی\nمەودا و ڕەهەندەکانی ئازادی بەرفراوانە، بۆیە بە گشتی بە واتای توانای خود دێت بۆ بڕیاردان لە شتەکانی تایبەت بە خۆی. هەڵقوڵاوی خودی تاکەکانە بەوەی هۆشمەندانە و بەرپرسیارانە هەست بە ئازادبوونی بکات و ببێت بە شێوازی ژیانی، بەو واتایەی ئازادی لە کرداری گۆڕانکاریی خودەوە سەرچاوە دەگرێت لە تێگەیشتن لێی، ئەوەش بە دوور لە هەموو ترس و ستەم و کۆیلایەتی و ناچارییەک دەبێت.\nیەکێک لە بنەما و بیروباوەڕەکانی ئازادی کارکردنە بە ڕاستگۆیی و شەفافییەت، واتە گەر مرۆڤەکان لە ژیانیاندا خۆیان قوتار نەکردبێت لە شاردنەوەی ڕاستییەکان و ڕاستگۆیی نەبووبێتە بنەمای پەیوەندییەکانیان، ناتوانن ئازاد بن و ئازادانە مومارەسەی پەیوەندییەکانیان بکەن.\nئازادی بە تەنیا خۆی لە چێژ و خۆشیدا نابینێتەوە، ئەوەندەی لە سەلماندنی بوونی خۆیدا دەبینێتەوە وەک مرۆڤ و لە هەمان کاتدا پێش هەموو شتێک ئازادبوونی عەقڵ و فکرێتی بۆ گرتنەبەری ڕەوڕەوەیەکی ڕاست بەوەی بزانێت چی دەوێت و بۆ دەیەوێت و چۆن بەکاری دەهێنێ.\nبۆ بەدەستهێنانی ئازادی، مرۆڤ ناتوانێت لە چاوترووکاندنێکدا ئارەزوو و خەونەکانی بێنێتە دی وەک ئەوەی دەیەوێت قسە بکات، ڕەفتار یان گوزارشت لە دەربڕینی خۆی بکات بێ گوێدانە ئەوی تر. ئازادی پێویستی بە بونیادنان و کارکردنە، بۆیە یەکێک لەو ئازادییانەی مرۆڤ پێویستی پێی هەیە ئازادی تاکەکەسییە کە لە ڕووی یاساییەوە پێی دەوترێت مافی مرۆڤ. بە واتای ئەنجامدانی هەر کردەیەکی کەسی دێت کە دەیەوێت بیکات بێ زیانگەیاندن بە کەسانی تر، چونکە نەبوونی ئازادی دەبێتە هۆی کوشتنی داهێنان و دەستپێشخەری و خنکاندنی ڕۆحی جیاوازی، بەمەش نە تاک گەشە دەکات و نە کۆمەڵیش پێش دەکەوێت. بۆیە ئازادبوونی مرۆڤ گرنگە، نەک لەبەر ئەوەی دەیانەوێت بگەن بە چەند مەبەست و ئامانجێک، بەڵکو لەبەر ئەوەی ئازادی بریتییە لە جەوهەری بەمرۆڤبوون. کەواتە بۆ ئەوەی مرۆڤ هەبێت دەبێت ئازاد بێت واتە ئازادبوون بە مانای هەبوونی مرۆڤ دێت، چونکە دواجار داهێنان و پێشکەوتن لە ڕێی مرۆڤەکانەوە دێتە بوون.\nئەمە وێڕای ئەوەی ئازادی ڕەها نییە، ئەگەرچی ئازادی بەو مانایە دێت کە هیچ شتێک ڕێگر نییە لە بەردەم ئیرادەی تاک بۆ گەیشتن بە ئامانجەکانی، بەڵام ئەمە بە واتای ئازادبوونی ڕەها نایەت. بە واتایەکی دیکە مرۆڤ تا ئەو شوێنە ئازادە کە سنووری ئازادیی ئەوی تر دەست پێ دەکات.


هه‌روه‌ها نه‌ورۆز بۆ ئه‌وانه‌ی یادی ده‌كه‌نه‌وه چه‌ندان مانای جۆراوجۆری هه‌یه و به چه‌ندان شێوه‌ی جیاوازیش لێكدانه‌وه‌ی بۆكراوه. نه‌ورۆز له ٢١ی ئاداردا سه‌ره‌تای ساڵێكی تازه‌یه و به‌گوێره‌ی ئه‌و ئه‌فسانه‌یه‌ش كه‌پشتاوپشت هاتووه‌ته خواره‌وه مانای رزگاربوونی كورده ٢٥٠٠ ساڵ به‌ر له ئێستا له ئه‌ژده‌هاكی خوێنمژ كه پاشایه‌كی زۆرداربوو و ٢ ماری له‌سه‌ر شان بوو، هه‌ر رۆژێك مێشكی دوو گه‌نج خۆراكی ئه‌و مارانه بوون. فه‌رمانڕه‌وایی چه‌په‌ڵی ئه‌ژده‌هاك ببووه هۆی نەمانی به‌هار له كوردستاندا.\nبه‌ره به‌ره ناره‌زایی دژی ئه‌ژده‌هاك په‌ره‌ی ده‌ستاند تا دواجار كه‌سێكی قاره‌مان به ناوی فه‌ره‌یدوون راپه‌ڕینی جاڕدا كه له‌لایه‌ن كاوه‌وه سه‌ركردایه‌تی ده‌كرا كه ئه‌ویش ئاسنگه‌رێك بوو و ٦ كوڕی ببووه خۆراكی ماره‌كانی ئه‌و پاشا سته‌مكاره. ئه‌و گه‌نجانه‌ش كه له سته‌می ئه‌و پاشا سته‌مكاره رزگاریان ببوو كه به گوێره‌ی ئه‌فسانه‌كه باپیرانی كورد بوون له لایه‌ن كاوه‌وه مه‌شقیان پێكرابوو و دواجار توانیان هه‌ڵكوتنه سه‌ر كۆشكی پاشا و كاوه‌ش توانی پاشا له‌ناوبه‌رێت. ئه‌مجا وه‌ك ده‌وترێت كاوه وه‌ك ئاماژه‌ی سه‌ركه‌وتن ئاگری له‌سه‌ر گرده به‌رزه‌كان كرده‌وه. هه‌ر رۆژی دواتر به‌هار گه‌ڕایه‌وه بۆ كوردستان.\nهه‌ر بۆیه ٢٠ی ئادار ئه‌و رۆژه‌یه كه كاوه كۆشكی ئه‌ژده‌هاكی ته‌فروتوناكرد و ٢١ی هه‌مان مانگیش كرا به سه‌ری ساڵی كوردی. ئێستا كورده‌كان شانازی به‌و ئه‌فسانه‌وه ده‌كه‌ن و هه‌ر له‌و رۆژه‌شه‌وه هه‌ڵكردنی ئاگر بووه‌ته هیمای ئازادی و سه‌ربه‌ستی.\nوێڕای جۆراوجۆربوونی یادكردنه‌وه‌كان، خه‌ڵكی هه‌رێمی كوردستانی عیراقیش له‌و رۆژه‌دا ئاهه‌نگ ده‌گێڕن و جلی ره‌نگاوڕه‌نگ دەپۆشن و ده‌چنه ده‌ره‌وه‌ی ماڵه‌كانیان. به هۆی هه‌بوونی كه‌شی ئاشتیش ، كوردستانی عیراق بووه‌ته په‌ناگایه‌كی ئاشتییانه بۆ عیراقییه‌كانی تریش له‌گه‌ڵ ئه‌وانه‌ش كه بۆ به‌سه‌ربردنی كات و پشوو له چه‌ندان شوێنی جیاجیاوه سه‌ردانی ئه‌و هه‌رێمه ده‌كه‌ن و ئه‌مه‌ش بووته مایه‌ی به‌یه‌كه‌وه كۆكردنه‌وه‌ی كۆمه‌ڵگای عیراقی له كه‌شێكی پێکەوە ژیانی ئاشتییانەدا:\nزیاتر لەم بەشە: « له دروستكردنی تورشیاته‌وه بۆ نووسینی شیعر، سۆنای دایكی ٥ منداڵ له كه‌ركوك، بۆ پشتگیری كردنی خێزانه‌كه‌ی كارێكی تایبه‌ت به‌خۆی دامه‌زران\tگه‌نجانی دیاله له دیداری"عیراق: گه‌نج و پێكه‌وه‌ژیان"دا هه‌وڵی ره‌وانه‌وه‌ی گومان و نه‌ریتی توندوتیژی ده‌ده‌ن »


بڕوانه‌بوون به بوونی ئه‌وی تر\nكاتێ ده‌ڵێین ئه‌ویتر، مه‌به‌ستمان ئه‌و ئه‌ویتره‌یه كه له روانین و دیدوبۆچووندا جیاوازه له من. هه‌ر لێره‌شه‌وه باسی جیاوازبوون له زۆر رووه‌وه دێته ئاراوه. به‌ڵام ئه‌وه‌ی گرنگه چۆنێتی قبوڵكردنی ئه‌وی جیاوازه، نه‌ك قبوڵكردنی ئه‌وی هاوشێوه. جیاوازبوون خاسێتی كۆمه‌ڵگه سرووشتیه‌كانه. جیاوازبوون سه‌رچاوه‌ی هێزو وزه‌ی له‌بن نه‌هاتووه له كۆمه‌ڵگه‌ی مرۆڤایه‌تیدا. كۆمه‌ڵگه‌ی ئێمه‌ش تاكو نه‌بێته به‌رهه‌مهێنی بۆچوونی جیاوازو روانینی جیاوازو عه‌قڵی جۆراوجۆر و ئه‌و جیاوازی و جۆراوجۆرێتیه‌ش قبوڵ نه‌كات و نه‌توانێت له‌سه‌ر بنه‌مای ئه‌و جیاوازی و جۆراوجۆریه پێكه‌وه بژی، نابێته كۆمه‌ڵگه‌یه‌كی په‌ره‌سه‌ندوو به‌هێزو ته‌ندرووست و ناشتوانێت هه‌نگاوی به‌ره‌و پێشه‌وه هه‌ڵبهێنێت.


هه‌واڵێكی خۆش بۆ كه‌چه‌ڵه‌كان\nڕۆژنامه‌ی ده‌یلی مه‌یلی به‌ریتانی، ئه‌نجامی توێژینه‌وه‌یه‌كی زانستی بڵاو كردووه‌ته‌وه و تێیدا ده‌ركه‌وتووه پیاوانی كه‌چه‌ڵ كه‌سانی پێگه‌یشتوون له ڕووی كۆمه‌ڵایه‌تی و زیره‌كترینن له ڕووی فێربوون و باوه‌ڕه‌وه، به به‌راورد له‌گه‌ڵ ئه‌و كه‌سانه‌ی كه قژیان هه‌یه و تووشی كه‌چه‌ڵی نه‌بوون.\nبه‌گوێره‌ی توێژینه‌وه‌كه، له‌گه‌ڵ به ته‌مه‌نداچوون و گه‌یشتن به ته‌مه‌نی سه‌رووی 35 ساڵییه‌وه، 45%ی پیاوان تووشی وه‌رینی قژ به ڕێژه‌یه‌كی زۆر ده‌بن، ئه‌وانه‌شی له ته‌مه‌نی 60 ساڵیدان به ڕێژه‌ی 65% تووشی هه‌ڵوه‌رینی قژ و كه‌چه‌ڵبوون ده‌بنه‌وه.\nزۆرجار ئه‌م كه‌چه‌ڵی و قژ وه‌رینه بۆماوه‌یییه و پێوه‌سته به جیناتی مرۆڤه‌وه، توێژه‌ران له زانكۆی "باری" له ویلایه‌تی فلۆریدای ئه‌مه‌ریكا توێژینه‌وه‌یان ئه‌نجام دا له‌سه‌ر هۆكاره‌كانی به‌رده‌وامی كه‌چه‌ڵبوون و گه‌شه‌كردنی.\nدكتۆر فرانك موسكاریلا كه سه‌رپه‌رشتی توێژینه‌وه‌كه‌ی كردووه و ده‌ڵێ، گه‌شه‌كردنی كه‌چه‌ڵبوون له ڕه‌گه‌زی نێردا گوزارشت له ئارامبوون و هه‌ست نه‌كردن به مه‌ترسی ده‌روونییه. به‌ڵام تا ئێسته نهێنییه‌كه‌ی نه‌دۆزراوه‌ته‌وه، بۆیه ده‌ستمان به لێكۆڵینه‌وه له‌سه‌ر كۆمه‌ڵێك پیاومان و به‌سه‌ر چوار خشته دابه‌ش كرد.\nهه‌ریه‌ك له خشته‌كان چاودێری سه‌رنجڕاكێشانی جه‌سته‌یی و دوژمنكاری و ئارامی و تێگه‌شتنی كۆمه‌ڵایه‌تی و باوه‌ڕ و زیره‌كی و پێگه‌ی كۆمه‌ڵایه‌تی به وردی له‌و ڕووانه‌وه له پیاوه‌كانیان ده‌كۆڵییه‌وه.\nله ئه‌نجامی چاودێرییه‌كاندا ده‌ركه‌وت، ئه‌و پیاوانه‌ی قژیان ته‌واوه و زۆره، كه‌مترین نمره‌ی پێگه‌یشتووی كۆمه‌ڵایه‌تییان تۆمار كردووه، به به‌راورد له‌گه‌ڵ كه‌چه‌ڵه‌كان كه زۆرترین نمره‌یان به‌ده‌ست هێناوه.\nئه‌و پزیشكه ده‌ڵێ، له ئه‌نجامی ئه‌و پۆلێنكارییه ده‌ركه‌وتووه، كه كه‌چه‌ڵه‌كان له ڕووی كۆمه‌ڵایه‌تییه‌وه زۆر باشتر ئه‌دای خۆیان له نێو كۆمه‌ڵگه ده‌كه‌ن. هه‌روه‌ها له ڕووی زیره‌كی و متمانه به‌خۆبوونه‌وه‌ش زۆر زیاتر نمره‌یان له‌و كه‌سانه به‌ده‌ست هێناوه كه سه‌ریان به ته‌واوی به‌قژ داپۆشراوه.\nهاوكات توێژینه‌وه‌كان ده‌ریان خستووه، كه ئه‌و پیاوانه‌ی له ته‌مه‌نی زوودا تووشی كه‌چه‌ڵی ده‌بن، ئه‌وا به ڕێژه‌ی 45% له مه‌ترسی تووشبوون به شێرپه‌نجه‌ی پرۆستات دوور ده‌كه‌ونه‌وه.\nپڕۆفیسۆر جۆناسان رایت له زانكۆی واشنتن له شاری "سیاتل" گوتی، ئه‌و كه‌سانه‌ی به‌شی پێشه‌وه‌ی سه‌ریان كه‌چه‌ڵ بووه یان هێڵی قژیان به ته‌واوی تووشی وه‌رین هاتووه، ئه‌وا زۆر كه‌متر ئه‌گه‌ری تووشبوونیان به شێرپه‌نجه زۆر كه‌متره.\nئه‌م بابه‌ته 18727 جار خوێنراوه‌ته‌وه


15:10 - 3 خەرمانان 2719\nئاژانسی کوردپا: بەندکراوێکی کورد، بە تۆمەتی \_"کوشتنی بەئەنقەست\_"، ماوەی ٢٨ ساڵە لە زیندانەکانی ئیلام و دەڕەشاردا، هەڕەشەی پەتی سێدارەی لەسەرە.\nبەپێی ڕاپۆرتی گەیشتوو بە ئاژانسی هەواڵدەریی کوردپا، \_"موعین سەلاح وەرزی\_"، تەمەن ٥٥ ساڵ، خەڵکی گوندی \_"هەفت چێشمە\_"ی شاری ئابدانان، لە ٢٨ ساڵ پێشەوە، بە تۆمەتی \_"کوشتنی بەئەنقەست\_" لە لە زینداندایە.\nیەکێک لە نزیکانی ئەم بەندکراوە بە ئاژانسی کوردپای ڕاگەیاند: \_"موعین لە ساڵی ٧٠ـەوە بە تۆمەتی کوشتنی بەئەنقەستی براکەی دەسبەسەر و دواتر بە قیساس مەحکووم کراوە، ناوبراو لە ڕێگای قولاپدۆزی لە زینداندا، ژیانی بنەماڵەکەی دابین دەکات\_".\nئەو سەرچاوەیە زیادی کرد: \_"ئەو زیندانییە باوکی کچ و کوڕێکە. هەروەها کوڕەکەی لە نەبوونی باوکیدا زانکۆی تەواو کردووە\_".\nبە وتەی ئەو سەرچاوەیە، کوڕی ئەو زیندانییە بەدواداچوونی بۆ دۆسیەکەی باوکی لە ناوەندە پەیوەندییەدارەکاندا کردووە و بەرپرسان لە وڵامی بە دواداچوونی ناوبراودا، ڕایانگەیاندووە کە دۆسیەکەی باوکی لە دیوانی باڵای وڵاتدا ون بووە.\n\_"موعین سەلاح وەرزی\_"، پاش دەسبەسەری و مەحکوومکرانی، سەرەتا بۆ زیندانی ئیلام و دواتر بۆ زیندانی دەڕەشار ڕاگوێزراوە.


سەپاندنی حوکمی ١١ ساڵ زیندانی بەسەر سێ هاونیشتمانی کورددا – چاونیوز\nسەپاندنی حوکمی ١١ ساڵ زیندانی بەسەر سێ هاونیشتمانی کورددا\nدەزگای قەزایی سزای 11 ساڵ زیندانیی بەسەر سێ چالاکی سیاسیی کورددا سەپاند.\nبەپێی ڕاپۆرتی ناوەندی دێموکراسی و مافی مرۆڤی کوردستان، دادگای ئینقلابی شاری سنە حوکمی سێ ساڵ زیندانی بە سەر “خالید حوسینی” چالاکی کریکاری دا سەپاند. ناوبراو لە ڕۆژی ٣ی خاکەلێوەی ئەمساڵەوە لە لایەن ئیدارەی ئیتلاعاتی سنەوە دەسبەسەر و لێکۆڵینەوەی لەگەڵ کرابوو.\nڕۆژی شەممە ١١ی ڕەشەمەی ١٣٩٧ی هەتاویی، دادگای ئینقلابی شاری ورمێ حوکمی ٢ سال زیندانی بەسەر ” پەیمان میرزادە”دا سەپاند. ناوبراو لە ٢ی ڕەشەمەی ئەمساڵەوە بە تاوانی هاوکاری لەگەڵ یەکێک لە حیزبەکانی دژبەری ڕێژیم لە لایەن ئیدارەی ئیتلاعاتەوە دەسبەسەر کرابوو.\nبەپێی هەواڵی هەمان سەرچاوە، ڕۆژی دووشەممە ١٣ی ڕەشەمەی ١٣٩٧ی هەتاویی، چالاکێکی کرێکاری بە ناوی ” بەهنام ئیبڕاهیم زادە” کە بە شەش ساڵ زیندانی دەمودەست مەحکووم کرابوو، بۆ ماوەیەکی کاتی بە بارمتەی ٢٠٠ میلیۆن تمەن ئازاد کرا.


ركابەرییەكانی میسی و رۆناڵدۆ لە ساڵی 2017دا\n2017-12-31 09:14 377 جار بینراوە کۆمێنت\nئەرشیف, رۆناڵدۆ و میسی لە یارییەكی نێوان بەرشەلۆنە و ریاڵمەدرید\nبە كۆتایی هاتنی ركابەرییەكانی خولی ئیسپانی لە ساڵی 2017 دا هەڵسەنگاندنی هەردوو یاریزانی جیهانی كریستیانۆ رۆناڵدۆ و لیۆنێل میسی دەست پێدەكات بۆ شكاندنی ژمارە پێوانەییەكان، ئەمەش سەرجەم ئەو دەستكەوتانەیە كە هەردوو یاریزان بەدەستیان هێناوە ئەگەر لەسەر ئاستی تیپەكانیان بێت یاخوود هەڵبژاردەكانیان:\nمیسی لەسالی 2017 دا 64 یاری ئەنجام داوە لەگەڵ تیپی بەرشەلۆنە و هەڵبژاردەی ئەرژەنتین و 54 گۆڵی تۆماركردووە و 16 گۆڵیشی دروستكردووە، گۆڵەكانی بەم شێوەیە بووە:\nلە خولی ئیسپانی: لە 38 یاریدا 40 گۆڵی تۆماركردووە.\nلە خولی نایابی ئەوروپا: لە 10 یاریدا 4 گۆڵی تۆماركردووە.\nلە جامی شای ئیسپانیا: لە 7 یاریدا 5 گۆڵی تۆماركردووە.\nلە جامی سۆپەری ئیسپانی: دوو یاری ئەنجام داوە و یەك گۆڵی تۆماركردووە.\nلەگەڵ هەڵبژاردەی ئەرژەنتین: لە 7 یاریدا 4 گۆڵی تۆماركردووە.\nرۆناڵدۆ لە ساڵی 2017دا لە كۆی 60 یاری كە ئەنجامی داوە 53 گۆڵی تۆماركردووە و 13 گۆڵیشی دروستكردووە،بەم شێوەیەی خوارەوە:\nلە خولی ئیسپانی: لە30 یاریدا 19 گۆڵی تۆماركردووە.\nخولی نایابی ئەوروپا: لە 13 یاریدا 19 گۆڵی تۆماركردووە.\nلە جامی شای ئیسپانیا: دوو یاری ئەنجام داوە گۆڵێكی تۆماركردووە.\nلە جامی سوپەری ئیسپانیا: یەك یاری ئەنجامداوە و گۆڵێكی تۆماركردووە.\nلە جامی جیهانی تیپەكان: دوو یاری ئەنجامداوە و یەك گۆڵی تۆماردووە.\nلەگەڵ هەڵبژاردەی برتوگال: 11 یاری ئەنجام داوە و 11 گۆڵی تۆماركردووە.\nلەسەر ئاستی ناسناوەكان میسی لە ساڵی 2017دا تەنها یەك ناسناوی بەدەست هێناوە ئەویش جامی شای ئیسپانیایە، بەڵام كریس 5 ناسناوی بەدەست هێناوە ئەویش خولی ئیسپانی، خولی نایابی ئەوروپا، سوپەری ئیسپانی، و سوپەری ئەوروپی و جامی جیهانی تیپەكان.\nلەسەر ئاستی خەڵات و ناسناوە تاكە كەسییەكان میسی خەڵاتی باشترین گۆڵكاری خولی ئیسپانی بۆ ساڵی 2016_2017، خەڵاتی پێڵاوی زێڕینی ئەوروپی پێ بەخشراوە، كریستیانۆ خەڵاتی فیفا بۆ باشترین یاریزانی جیهانی، خەڵاتی گۆڵی زێڕین و خەڵاتی پاشترین یاریزانی ئەوروپای پێ بەخشراوە


یەكەمین كۆبونەوەی كۆمیتەی هەرێمەكان دور لە رق‌و ئیرەیی\n2018-12-17 18:08 198 جار بینراوە کۆمێنت\nئەمڕۆ (2018/12/17) رێك (43) ساڵ بەسەر (1975/12/17) یەكەمین كۆبونەوەی كۆمیتەی هەرێمەكاندا، تێدەپەڕێ.\nكۆمیتەی هەرێمەكان، دوای دەیان ساڵ‌و ئەو هەموو روداو و گۆڕانكاریانە، هێشتا، نەك لایەنی كەمی مافە مێژوییەكانی پێنەدراوە، بەڵكو، سەنگی دەستەی دامەزرێنەری یەكێتی، بەهۆی ئەوەی یەكێتییان لەدەرەوەی وڵات دامەزراندووەو ئۆردوگای مەشقیان پێكهێناوەو پەیوەندیەكانیان دروستكردووە، بەراورد لەگەڵ كۆمیتەی هەرێمەكان، زۆر زیاتر گەورەتر كردووە. لەكاتێكدا:\nدوای رۆشتنی شەهید شیهاب‌و هاوڕێكانی بۆ ئێران‌و گرتنی (37) كادری شارەكانی كوردستان، كۆمەڵەی رەنجدەران شیرازەی رێكخستنی پسا. هەتا دوای ساڵی (1976)یش، یەكێتی تاقە شانەیەكی لەكوردستاندا دروستنەكردبوو. دەستەی دامەزرێنەر پەیوەندیشیان بەكۆمەڵەوە نەبوو. نەشیاندەزانی كۆمەڵە چی ماوەو چی پێدەكرێ. خۆیشیان لەدەرەوەی وڵات، بە كێشەی چەشناوچەشن لەدیمەشق‌و ئۆردوگای مەشقی (قامشلۆ) چاوەڕوان بون، لەناو وڵات كۆمەڵە، هەروا، بزوتنەوەی سۆسیالیست، چییان پێدەكرێ‌و ناكرێ.. خوا خوایان بوو، هەواڵی ناو وڵات بزانن. تایبەت كۆمەڵە.\nمەفرەزە سەرەتاكانی برایم عەزۆو هەڤاڵەكانیان كە ناردنەوە، هەر زوو كرانە قوربانی رقەكانی شەڕی ناوخۆ. دوای ئەوە، هێزێك زیاتر لە (50) كەس‌و (200) چەك بەسەرپەرشتی شاد رەوان (نەوشیروان مستەفا) هاتنەوە، ئەمانیش شكستیان خواردو سەرجەم چەكەكانیان تەسلیم كرانەوە، بەڵكو یەكێكی دەستەی دامەزرێنەریان لەگەڵدا بوو، بەهۆی دورە تەقەی رەبایەی سنورەوە، چەكەكەی فڕێدابوو، گوتبوی من پیاوی پارتیزانی نیم.\nكۆمیتەی هەرێمەكان، لەمڕۆدا (43) ساڵ لەمەوبەر، بەبێ ئەوەی ئۆردوگای مەشق‌و چەكی سوری‌و لیبی‌و فەلەستینی هەبێ، بەبێ پارە، بەبێ پەناگاو تروسكایی ئومێد، میراتی رێكخستنێكی راوەدونراوی بۆ مابوەوە (4) هەڤاڵی موختەفی (ئارام، ئازاد هەورامی، سالار عەزیز‌و مەلا بەختیار) شەهید (عەبدولرەزاق)یش موختەقی نەبوو. پێكەوە لەمڕۆدا، لە شەوە زستانێكی سەختدا، لەماڵی كاك (ئەمین حاجی عەزیز) كۆبوینەوە، كە بەهەزار دەردەسەری یەكیشمان بینیەوە. شەهید ئارام‌و كاك سالار، لە دوو شوێنی جیا پەیوەندیمان پێوەكردن، شەهید ئازادمان لە كەركوك‌و شەھید عەبدولرەزاقیش لەهەولێر دۆزرانەوەو ژوانی كۆبونەوە دیاری كرا. لەو كۆبونەوەدا، پەژارەو رەخنە زۆر بون. ئەركێكی دژوارو ئاڵۆزو سەخت بوو، تەنها ئیرادەو بیروباوەڕمان هەبوو، رایبپەڕێنین. بەڵام هەستكردن بە بەرپرسیارێتی‌و گیانی بەرزی چەپگەرایی‌و داكۆكی لە چارەنوسی كوردستان‌و كۆمەڵە، دورنمای خەبانمان بوو. لەو كۆبونەوەیەدا، شەهید ئارام، سەنگین، ورد، تیژبین، دوربین‌و كێوێك لە ورەی شۆڕشگێڕانە بوو. سور بوو لەسەر مانەوە لەكوردستان‌و نەفرەتی لە هەڵهاتن دەكردو جەختی لە بەرپاكردنەوەی شۆڕش دەكردەوە. پەیتا پەیتاش دەیفەرموو: لەپیاوان دەقەومێ.\nلەو كۆبونەوەیەدا، بڕیاردرا، شەهید ئارام راپۆرتی هەڵسەنگاندن بنوسێ‌و لەسەری ساڵدا، كە حكومەت سەرقاڵی ئاهەنگە، دیسان كۆببینەوە. چاوەڕوانبن سەری ساڵ، باسی ئەو كۆبونەوەیەش دەكەم.\nبەم كورتە باسەو باقی باسەكەش سەری ساڵ روندەكەمەوە، ئینجا، ئومێدەوارم ، بەراوردێكی ئەركە سەختەكانی كۆمیتەی هەرێمەكان لەخەباتی ژێرزەمینی‌و ئەركە گشتیەكانی دەستەی دامەزرێنەر، لە خەباتی ئاشكراو سوریاو لوبنان‌و لیبیاو دەرەوەی وڵات، دەخەمە ویژدانی وشیاران!\nبەندە دڵنیام، راستیەكانی مێژوو، چۆن بون‌و چۆن رویاندا، لەدوا سەرەنجامدا، ساغدەبنەوە. نە بە سۆزی فراوان‌و نە بە رقی كوێرانەو نە بە تاوان‌و نە بە تەكەتول، راستیەكان تا سەر چەواشە ناكرێن.\n5 بافڵ تاڵەبانی میوانداری كۆبوونەوەی وەفدی یەكێتی و ...\n6 پۆلیسی سلێمانی: كەسێك لە سێمانی خۆی كوشت


باشووری كوردستان خاوەنی زیاتر لە دوو ملیۆن درەختی زەیتونە 2017-11-14\nلە باشووری كـوردستان تـەنها لەشاری هەولێر كارگەیەكی زەیتی زەیتون هەیە، خاوەن باخەكانی زەیتون داوا دەكەن لەپـارێزگاكانی دیـكەش كارگەی لەو شێوەیـە بكرێتەوە تا بتوانن بـەرهەمی زەیتون ساغ بكەنەوە، بەشێك لە زەیتونـی هەرێم بەهۆی نەبوونی بـازاڕەوە ساغ نـابێتەوە، باخدارەكان دەڵێن" نرخی زەیتون زۆر هـەرزانە و گـرنـگی نەدان بەو بەرهەمە بەسوودە تووشی نیگەرانی كردووین". \nبەڕێـوەبەری باخداری سلێمانی دەڵـێ: " ساڵانـە لە سنووری پارێزگای سلێمـانی 4  هەزار تەن زەیتون بـەرهەم دەهێنرێت، بەڵام نەبوونـی كـارگەیەك ئێمە و باخدارەكانی تووشـی نـیگەرانی كردووە، چونكـە شارەكە پێویستی بە كارگەیەكی زەیتی زەیتونە". \nبەپێی ئامارەكانی وەزارەتـی كـشتوكاڵ و سەرچاوەیەكانی ئاوی هەرێم لە باشووری كوردستان 10 هەزار دۆنم زەوی چێنراو بە زەیتـون هەیە. \nبەپێی ئامـاری بەڕێوەبەرایەتیەكانی باخداری لەسەرتاسەری هـەرێمی كوردستان زیاتر لە دوو میلۆن درەختی زەیتـون هەن، نەمامەكـانی زەیتون لە ئیسپانیا و سـوریا و یۆنان و چەند وڵاتێكی دیكەوە هێنراونەتە بـاشووری كوردستـان. وەزارەتی كشتوكاڵ و سەرچاوەكانی ئاوی حكومەتی هەرێم لەبەرنامەیدایە پەرە بە باخەكانـی زەیتون بدات و بۆ ئەو مەبـەستەش چەند نەمامگەیەكیان بۆ بەرهەمهێنانی نەمامی زەیتون دروستكـردووە. \nخاوەن باخەكانی زەیتون دەڵێن بەرهەمەكانمان پارە ناكات و بازاڕی نییە، ئەوان داوا دەكـەن حكومەت هاوكـاریان بێت تـا پەرە بە باخداری زەیتون بدەن و بەرهەمی زیاتر بخەنە بـازاڕەوە.\nستار عبدولكەریم، باخدارێكی شاری هەولێرە و لە نریك قەزای خەبات خاوەن باخێكی 3  دۆنمی زەیتونە، دەڵێت" كیلۆیی زەیتون 500  دینار ناكات، خاوەن باخ ئەگەر بەرهەمەكە نەكاتە زەیت قازانجێكی كەمی دەست دەكەوێت، سـەرەڕای باشی زەیتون و سوودە زۆرەكانی، بەڵام تائێستا لە كوردستان گرنگی بە باخداری زەیتـون نـادرێت و وەكو پێویست ساغ نابێتەوە". گوتیشی" بەرهەمی زەیـتون لە كوردستان یەكێكە لە باشـترین بەرهەمەكان و بەشێك لە خەڵكی لەماڵەوە چاكی دەكەن و لەسەر سفرە دایدەنێنن و هەندێكیـش سـوود لـە زەیتەكـەی وەردەگرن".\nئەو بـاخدارە دەڵێت" كردنەوەی كارگەی زەیتی زەیتونی هەولێر سوودێكی باشی بۆ خاوەن باخەكانی زەیتون هـەیە تا قیمەتی زەیتون بەرزبێتەوە". دەشڵێت" هەندێك لە خەڵكی گرنگی بە زەیتون نادەن، لەهـەولێر سـەدان ماڵ درەختی زەیتونیان هـەیـە و زەیتونەكەی لێناكـەنەوە تا باران لێدەدات و هەمووی خراپ دەبێت و دەكەوێتە سەر زەوی". هەروەها گـوتیشی" ئـەگەر پەرە بە باخداری زەیتون بدرێت دەبێتە سەرچاوەیەكی گرنگی ئابووری بۆ باشـووری كوردستان، چـونكە ناشتنی زەیتون لـێرە سەركەوتوو بووە". ستار داوایكرد كارگەی زیاتری زەیتون بكرێتەوە تا بەرهەكە پارە بكات و ساغ بێتەوە.\nلە تشریـنی دووەمی ساڵی رابردوو كـارگەیـەی زەیـتی زەیتونی هەولێر بە هەماهەنگی نێوان وەزارەتـی كشتوكاڵی حكومەتی هەرێم و حكومەتی ئیتالـیا كرایەوە، كارگەكە ساڵانە بۆ ماوەی دوو مانگ كار دەكات و لە توانایدایە رۆژانە 40  تەن زەیـتون بـكات بە زەیت. حكومەتی هەرێـم لەبەرنامـەیـدایە لە سلێمانی و دهۆك و گەرمیان كارگەیەكـی لەو شێوەیە دابمەزرێنێت. \nشارەزایانی باخـداری دەڵـێن" ئاوو هەواو خاكی كوردستان زۆر لەبـارە بۆ چاندنی درەختی زەیتوون". بەپێی ئامارە نافەرمـییەكان سـاڵانـە لە باشووری كوردستان نـزیكەی 15  هەزار تـەن زەیـتون بـەرهەم دەهێنرێـت.\nرزگار محەمەد ئاغا، بەڕێوەبەری باخداری سـلێمانی بە(خەبات)ی راگەیاند" ساڵانە لە سنوری پارێزگای سلێمانی 4  هەزار تـەن زەیتون بەرهەم دەهێـنرێت، بەشێك لە بەرهەمەكە رەوانی هەولێر دەكرێت". بڕیارە ئەمساڵ كـارگەیەكی هاوشێوەی كـارگەی زەیتی زەیتونی هەولێر لە شاری سلێمانی بكرێتەوە لەو بارەیەوە ناوبراو گوتی" چاوەڕوانی دروستكـردنی كـارگـەكەیـن و رەزامەندی لەسەر دراوە". رزگار محەمەد دەڵێت" ئەو زەیتونە بەرهـەم دەهێنرێت هەر لەناوخۆدا ساغ دەكرێتەوە و هەناردەی دەرەوە ناكرێت". \nبەگوتەی ئەو ئاو هەواری كوردستان لەبارە بۆ چاندنی زەیتون و دەڵێ" ئەو شوێنانەی هەزار مـەتر لـە ئـاستی رووی دەریـاوە بەرزن گونجاو نین بۆ چاندنی زەیتون و ناوچە دەشتاییەكان باشترین شوێنن بۆ باخی زەیتون".\nچەندین تـوێژینەوەی زانـستی ئەوەیـان سەلماندووە زەیتون بۆ بەهێزبوونی ئیسقانی مندالأ بەسوودە و ئازاری گوێ كەم دەكاتەوە، ئەم زەیتە جەستە بەدوور دەگـرێت لەتووشبوون بە هەوكردن و چەوری گەدە و ریخوڵەكان كەمـدەكاتەوە، پـزیشكان ئاماژە بۆ ئەوەش دەكـەن زەیـتی زەیتون لەبەرئەوەی ڤیتامین A تێدایە یارمـەتی ئافرەتان دەدات بۆ بوونی كۆرپەلە، لەلایەكـی دیـكەوە ئەم زەیتە قژ لە سپی بوون و هەڵوەریـن دەپـارێزێت.\nبەوتەی شارەزایانی باخداری باشتریـن كـات بـۆ لێكردنەوەی زەیـتون كە زەیتی لێ دروست بكرێت پاش ناوەڕاستی مانگی 11یـە. بەڕێوەبەری باخداری سـلێمانی دەشڵێت" باشی بەرهەمی زەیتون بەستراوە بە چۆنییەتی خـزمەتكردنی باخەكەوە، بـەرهەم باخ بۆ باخ دەیگۆڕێت". زەیتون پێویستی ئاوێكی كەمە و ئەگەر پلەكانی گەرمـا بۆ چەند پلەیـەك ژێر سفر دابەزن رووبەڕووی گرفت نابێتەوە. رزگار ئاغا هەروەها گوتیشی" كەسـانی سەرمایەدار لە شاری سلێمانی لە هەوڵی ئەوەدان كارگەی زەیتی زەیتون دروست بكەن". ئەو ئاماژەی بۆ ئەوەشكرد پارێزگـای سـلێمانی پێویستی بە كارگەیەكە تا بەرهەمی زەیتونی تێدا سـاغ بكـرێتەوە.\nسەرچاوە پزیشكییەكان ئـاماژە بۆ ئەوە دەكەن زەیتی زەیتون سوودێـكی زۆری بۆ پێست و قژی مرۆڤ هەیە و خانە مردووەكـانی پێست زیندوو دەكاتەوە، زەیتی زەیـتون رێگـری لە زیبكەی دەم و چاو دەكات و دۆڵمەندە بە ڤـیتامین ئەی و كەی و ئیچ، ئەمە بـێ لەوەی پێـست لە تیشكی خۆر دەپارێزێت و سوڕی خوێن چـالاك دەكات، ئەم زەیتە رێگـری لە چرچ بوون و هەڵئاوسان و رەشبوونی ژێر چاوەكان دەكات و كێـش دادەبەزێنێت، پزیشكـان دەڵێن زەیـتی زەیتون بۆ سوتانی لەش بەسوودە و ئازاری كەم دەكات و ئەگەر لەگەڵ لیـمۆ تێكەڵ بكرێت بۆ چەوری خوێن بەسوودە. بەوتەی سەرچاوە پزیشكیەكان زەیتون كرمی سك دەكوژێت و ئاوەی زەیتون پوكی مرۆڤ بەهێز دەكات.


سلێمانی.. كۆمه‌ڵه‌ی مۆلیده ئه‌هلییه‌كان له سبه‌ینێوه كاره‌با به‌هاوڵاتیان ناده‌ن\nكۆمه‌ڵه‌ی مۆلیده ئه‌هلیه‌كان و به‌پرسی یه‌كه‌ی ئیداری سلێمانی، له‌سه‌ر دیاریكردنی نرخی مانگانه‌ی كاره‌بای مۆلیده ئه‌هلیه‌كان رێكنه‌كه‌ووتن، به‌وهۆیه‌شه‌وه كۆمه‌ڵه‌ی مۆلیده ئه‌هلیه‌كانی سلێمانی بریاردا له سبه‌ینێوه كاره‌بایی ئه‌هلی بۆ هاولاَتیان هه‌ڵنه‌كه‌ن.\nنوێنه‌ری كۆمه‌ڵه‌ی مۆلیده ئه‌هله‌یه‌كان له كۆنگره‌یه‌كی رۆژنامه‌وانیدا رایگه‌یاند: له‌سه‌رجه‌م گه‌ره‌كه‌كانی شاری سلێمانی مۆلیده‌كانیان ده‌كوژێننه‌وه. تا ئه‌و كاته‌ش به‌رپرسانی حكومه‌ت كێشه‌كه‌یان بۆ چاره‌سه‌رده‌كات ئاماده‌نین كاره‌بای ئه‌هلی به هاولاَتیانبده‌ن.\nله شاری سلێمانی 580 مۆلیده‌ی ئه‌هلی هه‌یه. رۆژانه زیاتر له نۆ سه‌عات كاره‌با بۆ هاولاَتیان دابین ده‌كه‌ن. مانگرتنی خاوه‌ن مۆلیده ئه‌هلیه‌كانی له‌كاتێكدایه رۆژانه حكومه‌ت توانایی نیه حه‌وت سه‌عات كاره‌بای نیشتمانی بۆ هاولاَتیان دابینبكات.\n4711 جار خوێندراوەتەوە


نووچە نێت | ڕاستگۆیی بێ لایەنی| دوو كچه قوتابى به‌شى كیمیا میكاژى خۆماڵى به‌رهه‌م ده‌هێنن\nJuly 2021 11 - 13:42:54\nبەناز ستار و پرژە نەجمەدین دوو كچى دواقۆناغى به‌شى كیمیان له زانكۆى سلێمانى، ئه‌وان چه‌ند ساڵێكه ده‌ستیان كردووه به دروستكردنى پێداویستى جوانكاریى بۆ خانمان، ناوى "چواڵه"شیان له به‌رهه‌مه‌كانیان ناوه. له دیمانه‌یه‌كى تایبه‌تى نوچه‌نێت به‌ناز ستار باس له‌و پڕۆژه‌یه‌ى خۆى و پرژه ده‌كات.\nچۆن بوو بیرت لەم پڕۆژەیەی جوانکاریی کردەوە؟\nمن و کچێك کە ناوی پرژەیە هەردووکمان قوتابی زانستی کیمیاین، کە رۆیشتین بۆ ئەو بەشە زانیمان کە دەتوانین شت بەرهەم بهێنین، چونکە بوارەکەی ئێمە ئەوەیە. سەیرمانکرد هەموو قوتابییەکان کاتێك دێن بۆ قۆناغی یەك و دوو هەوڵی کاری خۆبەخشی دەدەن لە تاقیگه‌کان تەنیا دەیانویست کێبرکێی بوارى خوێندنەکەی خۆیان بکەن. من و پرژەش ئەوکات کۆمەڵیك کێشەی پێستمان هەبوو، دواتر بایکۆتی کاڵای تورکی کرا، کاتێک دەمانویست بایکۆتی ئەو کاڵایانە بکەین سەرنجماندا هەموو شامپۆ و سابوون و بەرهەمەکانی تر تورکی بوون، دواتر بایکۆتی کاڵای فەڕەنسی هاتەپێشه‌وه، لەو کاتەدا بیرم کردەوە ناکرێت هەر شتێك بێت ئێمە بایکۆتی بکەین و خۆشمان هیچ کاڵایەکمان نه‌بێت. لەسەر ئەو بەرهەمانە خۆمان کۆکردۆتەوە، هیچ کاڵایەکی کوردیمان نییە، جێگای ئەوانە بگرێتەوە. سەرەتا شتی سروشتیمان هەڵبژارد چونکە بابەتەکەی ئێمە سەرەتایە و بابەتێکی هەستیارە با راستەوخۆ نەچینە نێو بابەتە کیمیاییەکان، چونکە گەر لایەنی کەم کەسەکە سوودی لێ نەبینێت هەر هیچ نەبێت با زیانی نەبێت بۆ پێستى.\nبه‌ناز ستار: به‌هۆى ئه‌وه‌ى له كیمیا شاره‌زایين ئه‌و ماددانه به‌كارناهێنین كه زیانیان بۆ پێست هه‌یه\nئایا لە کارەکانی جوانکاریی پشت بە سەرچاوەی سروشتی "گژوگیا و پێکهاتە سروشتییەکان" یان کیمیایی دەبەستیت؟\nپشت بە سەرچاوەی سروشتی دەبەستین، ماددەی کیمیایی تێدا بەکارنەهاتووە، هەروەک گووتم گەر لایەنی کەم کەسەکە سوودی نەبێت هەر هیچ نەبێت با زیانی نەبێت بۆ پێستى. کە تۆ زانیت ئەم زەیتانە سروشتیین مه‌گەر چەند حاڵەتێکی تێدابێت هەستیاری هەبێت بەرانبەر ئەو گژوگیایە، ئه‌گینا هیچ کەس زیانى لێناکات. زۆربەی ماددەکان لێرە دەستدەکەوێت تەنیا قووتوەکان نەبێت لێرە دەستناکەوێت، بەداخیشم بۆ ئەوە.\nدروستکردنی کەره‌ستەی میکیاژ و جوانکاریی چەندە لە پسپۆڕی خۆت نزیکە؟\nمن خۆم لە قۆناغی چواری بەشی کیمیام، لە بەشەکەی خۆمەوە نزیکە، دەزانم چۆن بەدواداچوونی بۆ بکەم دەزانم کە چ ئامێرێکی بۆ بەکاربهێنم بەهۆی ئەوەی کە لەبەشەکەمەوە خوێندوومە زانیاریم لەسەری هەیە. بۆ نموونە دەزانم چ جۆرە زەیتێك لەگەڵ یەك کارلێك دەکەن و کامیان تێکەڵکردنی پێکەوە زیانی هەیە.\nئایا سوود لە ئەزموونی کەسانی تر وەردەگریت، یان تەنیا لە یوتیوب و تۆڕە کۆمەڵایەتییەکان زانیاری کۆ دەکەیتەوە؟\nهەر لە یوتیوب و تۆڕە کۆمەڵایەتیەکان زانیاری کۆ دەکەمەوە. بەهۆی ئەوەی من لەو کارەدا دەتوانم بڵێم یەکەم کەس بووم کە دەستم بەو کارە کرد بوو، لێرە کەسێك نەبوو بڵێم لەچاو ئەو دەکەمەوە، یاخود سوود لە ئەزموونەکانی ئەوان وەرگرم.\nئەو پڕۆژەیە تۆ چەندە دەستمایەی دەوێ؟\nکاتێك دەستمان بەو پرۆژەیە کرد، هیچ بڕێکی دیاریکراو پاره‌مان لە بەردەست نەبوو، بە بڕێکی زۆر کەم بە رۆژانەی ماڵەوە دەستمان پێکرد. لە پرۆژەماندایە کە کارەکانمان گەورەتر بکەین بەڵام بەهۆی ئەوەی ئەمساڵ کۆتاساڵی خوێندنمانە ناتوانین ئه‌و كاره بكه‌ین، بەهۆی ئەوەی ده‌رفه‌تێكى زۆر باشمان نییە، ئەم کارانەش ده‌رفه‌ت و کاتێکی زۆر باشى دەوێت.\nکێن ئەوانەی پاڵپشتیت دەکەن، ئەی کریاڕەکانت کێن؟\nئێمە لە کوردستانین، بۆ کچ کاری خۆی هەبێت شتێکی ئاسان نییە، ئەگەر بێت لەلایەن ماڵەوە ره‌زامه‌ندى نه‌بێت و کەسوکار پشتی نەگرن زۆر قووڕسە. ماڵەوە کە پشگیرییان کردین شتیان بۆ ئاسان کردین، جگە لەوان مامۆستاکانی زانکۆ زۆر یارمەتیدەرمان بوون و پاڵپشتمان بوون.\nکڕیارەکانی براندی چوالە لە سلێمانی، دهۆک، هەولێر، بەغدا خواستی بەکارهێنانی بەرهەمەکانی چوالەیان هەیە، هەموو تەمەنێکیش کڕیارن، چونکە بابەتەکانمان بۆ هەموو تەمەنێك دەگونجێ.\nلە کاتێکدا دەرگا بۆ هاوردەکردنی میکیاژی بیانی کراوەیە، براندەکەی تۆ چۆن دەتوانێ کێبرکێیان بکات؟\nهەروەک گووتم ئێمە لە بنەڕەت دا لەسەر بنەمای ئەوە دەستمان بە کار کرد، کە براندێکی کوردی هەبێت، خەڵك زیاتر گرنگی بە بردانی کوردی بدات، لەوەی لە براندێکی فەڕەنسی یاخود تورکی یاخود هەر یەکێك لە براندە جیهانیەکان. کاتیك دێن بۆ ئێرە زۆربەیان لە ماددەی کیمیاوی پێکهاتوون، ئه‌وه‌ى ئێمه لە رووی نرخە گونجاوە بەگوێرەی ئەوەی ماددەی سروشتی بەکاردەهێنین و کاری دەستە، هەر بەقەد ئەو نرخانەیە کە لە دەرەوە دێن بۆ نێو هەرێم.\nهەوڵت داوە لە تاقیگە و دەزگا فەرمییەکانی تەندروستی پشکنین بۆ بابەتەکانت بکەیت؟\nپێش ئەوەی دەست بەکار بکەم، بەهۆی ئەوەی کە قوتابی بووم، سەرەتا ویستم هەموو رێکارە تەندروستییەکان جێبەجێ بکەم، ئینجا دەستم بە براندەکەم بکه‌م. بۆئەوەی تووشی هیچ کێشەیەک نەبم، هەر ئەوەش وایکرد دواکەوم لە ناساندی براندەکەم.\nلەڕووی پێداویستییەکانی تر، وه‌ك بەرگ و لەقوتوونان چۆن دابینیان دەکەی؟\nدیزان وکارەکان هاوڕێیه‌كى خۆمان بۆمان دەکات، وێنەگرتنی بابەتەکان هەر خۆمانین، تەنیا قوتووەکان نەبێت کە لێرە نین، لە چین یاخود وڵاتانی تر داوایان دەکەین. ئه‌مه‌یان تاکو ئێستا یەکێکە لەو کێشانەی کە هەمانە.


ئەڵوەند كوێستانی 31/12/2020 - 07:58 هەواڵ/هەمەڕەنگ\nگۆی زەوی نزیكەی چوار ملیارد ساڵە پێكهاتووەو هیچ جێگەی سەرسوڕمان نییە كە ئاژەڵی جۆراوجۆری تێدا ژیابێت و یەكێك لەوان ئێمەی مرۆڤین، بەم حاڵەوە مرۆڤ دێرینترین بوونەوەری سەر گۆی زەوی نییە، لەو بوونەوەرانەی سەر گۆی زەوی، هیشتاش هەندێكیان ماون كە دایناسۆڕەكانیان بینیوەو تەنانەت لەو پێنج لەناوچوونە بەكۆمەڵەی بەسەر زەویدا هاتووە زرگار بوون و تۆرەمەیان درێژەی بووە. لەدرێژەدا لەگەڵ ئەو ئاژەڵانە ئاشنا دەبین كە زۆر بەر لە مرۆڤ، كە 6 ملیۆن ساڵە دانیشتووی زەوییە، لەسەر گۆی زەوی ژیاون و ئێشتاش بوونیان هەیە.\nئەسپی ئاوی: 16 ملیۆن ساڵ، توێژینەوەكان دەریانخستووە كە ئەسپە ئاوییەكان خزمایەتیان لەگەڵ نەگەنگ هەیە، مێژووی یەكەم نەهەنگەكان دەگەڕێتەوە بۆ 53 ملیۆن ساڵ لەمەوبەر، بەڵام ئەسپی ئاوی تەنها 16 ملیۆن ساڵە كە هەیە.\nكوالا: 30 ملیۆن ساڵ، كوالاكان 30 ملیۆن ساڵە لەسەر زەوی دەژین. ئەوان لەو كاتەوەی كە ئوستورالیا كیشوەرێكی جیا بوو بوونیان بووە، ئەوەش واتە بە ئەگەری زۆر كوالاكان تەنها لەوێ ژیاون.\nشەمشەمەكوێرە: 52 ملیۆن ساڵ لەمەوبەر : شەمشەمەكوێرە ئێسكی ناسكە و هەر بۆیە فۆسیلەكەی زۆر بە ئەستەمی دەدۆزرێتەوە. بەڵام بەم حاڵەوە هەندێك فۆسیل كە تا ئێستا دۆزراونەتەوە روانگەیەكی سەلمێندراوایان سەبارەت بە مێژووی ئەم بوونەوەرە لەسەر گۆی زەوی پێداوین. بەپێی فۆسیلێك كە ساڵی 2003 دۆزرایەوە مێژووی بوونی شەمشەمەكوێرە لەسەر زەوی بە 52 ملیۆن ساڵ بەراورد كراوە.\nمار: 100 ملیۆن ساڵ : مارەكان بە ئەگەری زۆر لەو مارمێلكانەی لە وشكایی دەژین پێكهاتبێتن كە 100 ملیۆن ساڵ لەمەوبەر لەسەر گۆی زەوی دەركەوتن. ماریش هاوشێوەی شەمشەمەكوێرە چونكە ئێسكەكانی ناسكە فۆسیلەكەی بە ئەستەمی دەدۆزرێتەوە.


باڕبی بوو بە 60 ساڵ\nبووكەشووشەی باڕبی كە ناوبانگێكی گەورەی لە جیهاندا هەیە، 60 ساڵ بەسەر دروستكردنیدا تێدەپەڕێت.\nئەم بووكەشووشەیە بۆ یەكەم جار لە ساڵی 1959 لە پێشانگای یارییە منداڵانەكانی نیویۆرك نمایش كرا. لە هەمان ساڵدا 350 هەزار دانە لەم بووكەڵەیە فرۆشرا.\nیەكەم باڕبی لە پێشانگاكەدا بە سێ دۆلار فرۆشرا، كە بەرانبەرە لەگەڵ 25 دۆلاری ئێستا.\nئێستا بووكەشووشەی باڕبی لەسەر ئاستی جیهان خواستی زۆری لەسەرە، بە جۆرێك لە هەر چركەیەكدا 100 دانەی لێ دەفرۆشرێت.\nڕوس هاندلەر (1916-2002) ژیاوە، ژنێكی ئەمریكییە و دروستكەری بووكی باڕبییە، ناوی كچەكەی خۆی لەو بووكەشووشەیە ناوە. هاندلەر دەڵێت، بیرۆكەی دروستكردنی باڕبیی لە بووكەشووشەیەكی دروستكراوی ئەڵمانی بە ناوی (بیڵد لیلی)ـەوە وەرگرتووە كە ساڵی 1952 دروست كراوە.\nلەم ساڵانەی دواییدا كۆمپانیای بەرهەمهێنەری بووكەشووشەی باڕبی، بەهۆی دروستكردنی بووكەڵەكانی بە شێوەیەكی ناواقیعی، ڕووبەڕووی ڕەخەی گەورە بووەوە. لەبەرئەوە لە ساڵی 2016دا كۆمپانیاكە چەندین جۆری جیاوازی باڕبیی بە حەوت ڕەنگی پێست و 22 ڕەنگی چاو و 24 مۆدێلی قژ و سێ قەبارەی جەستەی جیاواز خستە بازاڕەوە.\nلەمساڵیشدا بڕیارە چەندین شێوازی جیاوازی بووكەشووشەی باڕبی بخرێنە بازاڕەوە، لەنێویشیاندا بووكەڵەی خاوەن پێداویستیی تایبەت.\nپاش دوو ساڵ لە بەرهەمهێنانی باڕبی، لە ساڵی 1961 هاوڕێیەكی كوڕیشیان بە ناوی (كین) بۆ دروست كرد، كەویش هەر بە ناوی كوڕەكەی (ڕوس هاندلەر)ـەوە ناو نراوە.\nباڕبی پڕفرۆشترین بوكەڵەی جیهانە و تا ئێستا یەك ملیارد دانەی لێ فرۆشراوە.


ئێران و رووسیە سەدان سەربازیان رەوانەی خاكی سووریە كردووە – زاگرۆس پۆست\nماڵەوە / جیهان / ئێران و رووسیە سەدان سەربازیان رەوانەی خاكی سووریە كردووە\nئێران و رووسیە سەدان سەربازیان رەوانەی خاكی سووریە كردووە\nشه‌ممه 12 ئه‌یلول 2015\tجیهان, هەواڵ 72 جار خوێنراوه‌ته‌وه\nبەرپرسێكی ئەمنیەتیی ئیسرائیل رایگەیاند، ئێران لە چەند رۆژی رابردوودا، سەدان سەربازی رەوانەی خاكی سووریە كردووە. جەختیشدەكاتەوە، چالاكییە نیزامییەكانی رووسیە لە خاكی سووریە جێگەی نیگەرانی ئیسرائیل نییە.\nرۆژنامەیەكی ئیسرائلی لە زاری بەرپرسێكی ئەمنیەتیی ئیسرائیل رایگەیاندووە، قاسم سلێمانی، فەرماندەی سپای قودسی سپای پاسداران، لە چەند رۆژی رابردوودا سەدان سەربازی ئێرانی بە هاوئاهەنگی لەگەڵ ڤلادیمیر پوتینی، سەرۆكی رووسیە رەوانەی نێو خاكی سووریە كردووە.\nئەو بەرپرسە ئەمنیەتییە كە نەیویستووە ناوی بهێنرێت، وتویەتی، رووسیە لە ماوەی رابردوودا، بەمەبەستی پاراستنی حكومەتەكەی بەشار ئەسەد، چەندین پێداویستی نیزامی و راوێژكاری رەوانەی سووریە كردووە.\nئەو بەرپرسە ئەمنییە، ئاشكراشیكردووە، ئەو هاوئاهەنگییەی نێوان ئێران و رووسیە بۆ ناردنی سەرباز و پێداویستی سەربازی بۆ سووریە، دوای ئەوەدێت، كە سلێمانی سەردانی پوتینی كردوو و بەیەكەوە كۆبوونەوە.\nبەرپرسە ئیسرائیلییەكە، سەبارەت بە مەترسی ئیسرائیل لە دەستێوەردانی كاروباری نێوخۆی سووریە ئاماژەی بەوەكردووە، ئیسرائیل لە چالاكییە نیزامییەكانی رووسیە لە خاكی سووریە هەست بە نیگەرانی ناكات، چونكە ئامانج رووسیە لە ئەنجامدانی چالاكییە سەربازییەكان ئیسرائیل نییە.\nئیسرائیل هەوڵدەدات لە رێگەی ئاسمانییەوە، چەك و پێداویستی نیزامیی رەوانەی سووریە بكات، لە بەرامبەریشدا ئەمریكا نیگەرانە لە هەڵوێستەكانی رووسیە سەبارەت بە قەیرانی نێوخۆی سووریە.\nهاوكات باراك ئۆباما لە وتارێكدا بە بۆنەی ساڵیادی 11 ی سێپتامبر رایگەیاند”دەستێوەردانەكانی رووسیە لە كاروباری نێوخۆی سووریە رەوشەكە ئاڵۆزتر دەكات و رێگردەبێت لەبەردەم چارەسەركردنی كێشەی ئەو وڵاتە لە رێگەی سیاسییەوە”.


له‌ساڵی ١٩٦١یشدا شۆڕشی ئه‌یلوولی دژ به‌حكومه‌تی ناوه‌ندیی ئه‌وكاته‌ی عێراق هه‌ڵگیرساند.historyofkurd.\nشێخ عه‌بدولسه‌لامی باپیری مه‌لا مسته‌فا، شێخ ئه‌حمه‌د بارزانیی برا گه‌وره‌ی، به‌ڵام له‌ساڵی ١٩٧٥دا هێزه‌كانی مه‌لا مسته‌فا بارزانی به‌هۆی چه‌ند پیلانێكه‌وه تێككشاو له‌ساڵی ١٩٧٩شدا له‌ویلایه‌ته یه‌كگرتووه‌كانی ئه‌مریكا به‌هۆی نه‌خۆشی شێرپه‌نجه‌وه له‌ته‌مه‌نی ٧٦ ساڵیدا كۆچی دوایی كرد. له‌كۆماری مه‌هاباددا ڕۆڵی هه‌بووه‌و له‌ساڵی (١٩٤٦)یشه‌وه ڕێبه‌ری پارتی دیموكراتی كوردستان بوو.com/wp-content/uploads/2016/02/9a-201x300.\nملا مسته‌فا بارزانی له‌ڕۆژی 14/3/1903 له‌گوندی بارزان هاتووه‌ته دنیاوه، له‌ساڵی ١٨٧٢دا كۆچی دوایی كردووه‌و كوڕه‌كه‌ی به‌ناوی شێخ محه‌مه‌د بووه به‌سه‌رۆكی هۆزی بارزان\n، له‌به‌ندیخانه‌ی موسڵ له‌گه‌ڵ دایكیدا زیندانیكراوه.\nله‌ساڵی 1906 كاتێك ته‌مه‌نی مه‌لا مسته‌فای بارزانی ته‌نها سێ ساڵ بووه، مه‌لا مسته‌فا له‌گه‌ڵ شێخ عه‌بدولڕه‌حمان شیرناخیدا، شۆڕشگێڕو سیاسه‌توانێكی به‌ناوبانگی كورده.\nله‌نێوان ساڵی 1917-1919، بۆ كاروباری شۆڕش ده‌نێرێته باكوری كوردستان له‌توركیاو له‌وێ له‌ده‌ڤه‌ری (موش) چاوی به(شێخ عه‌بدولقاهری نه‌هری‌و شێخ سه‌عیدی پیران) ده‌كه‌وێت\nبرچسب ها : له‌ساڵی ,مه‌لا ,مسته‌فا ,كۆچی دوایی ,مه‌لا مسته‌فا ,مسته‌فا بارزانی ,


گەر لە تۆڕە کۆمەڵایەتیەکان دوو کەوینەوە چی ڕوودەدات؟ · قەزوان\nگەر لە تۆڕە کۆمەڵایەتیەکان دوو کەوینەوە چی ڕوودەدات؟\nAugust 17, 2018| پۆل :\nلەم ڕۆژانەدا تۆڕە کۆمەڵایەتیەکان شوێنێکی تایبەتیان لە کات و فەرهەنگمان گرتووەتەوە. زۆر بە دەگمەن کەسێک پەیدا دەبێ کە لانی کەم، لە تۆڕێکی کۆمەڵایەتی خۆی نەنەخشاندبێ. لە رۆژدا کاتێکی زۆر دابین دەکەین بۆ ئەم پێگە کۆمەڵایەتییانە، بەداخەوە هەر لەبیرمان نایەت کاتێک کە تۆڕە کۆمەڵایەتیەکان نەبوو، چۆن ژیان و کاتمان بە سەر دەبرد. زۆر کەسمان وا بەم تۆڕەکۆمەڵایەتییانە ئالودە بوون کە هەر نازانن ڕۆژ چۆن دەبەنە سەر. لەم بابەتەدا 13 هۆکار باس دەکەین و لەسەر ئەوە دەدوێين کە ئەگەر ئەم تۆڕە کۆمەڵایەتیانە لە ژیانمان بخەینە قەراغەوە، چیمان بەسەر دێت و چۆن دەبین.\nزۆربەی ئێمە کاتێک لە شوێنێک چاوەڕوان دەبین خۆمان بە تەلەفۆنە هۆشمەندەکەمانەوە خەریک دەکەین تا بێتاقەتیمان بڕوات.توێژینەوەیێک لەسەر 41 قوتابی، سەلماندویەتی کە ئەم کردارە، کاریگەری پێچەوانەی هەیە.واتە 30 خولەک خەریک بوون بە تەلەفۆنەکەمان لە کاتی چاوەڕوانی بێتاقەت ترمان دەکا.بە جیاتی ئەم کارە،خۆتان بە کتێب خوێندن یان خەریکی خشتەی وشەکان بن. 9- کەمتر دادەنیشن (sit less) ئاگادار بە دانیشتن لە مەودای ڕۆژ بە ئەندازەی سیگار (جگەرە) کێشان زیان بە تەندروستی دەگەیێنێ. پاش ڕۆژێکی پڕکار و ئیش، کاتی پشوو دان خەریکی تۆڕەکۆمەڵایەتیەکان دەبین ئەویس لەکاتی دانیشتن .کاتێک لە تۆڕەکۆمەڵایەتیەکان دوورکەوینەوە، کاتیکی فرەترمان بۆ جوولە و وەرزش دەبێ. بەڵام نەچی تۆڕەکۆمەڵایەتیەکان بگۆڕی بە یاری کۆمپیوتەر و چاولێکردنی فیلمێک.


كازمی هەڕەشەی دەستبڕین دەكات - تۆڕی میدیایی خەڵک\nسەرۆك وەزیرانی عیراق هۆشداری دەداتە ئەوانەی لەپشت كردنە ئامانجی تاوەرەكانی كارەباوەن و دەڵێت: دەستی تیرۆر و ئەوانەی چاكەی عیراقیان ناوێت دەبڕین كە لەپشت ئەو هێرشانەوەیە.\nمستەفا كازمی، سەرۆك وەزیرانی عیراق سەرپەرشتی كۆبوونەوەیەكی ئەمنی بەپەلەی كرد بۆ گفتوگۆكردن لەسەر كردنەئامانجی تاوەرەكانی كارەبا، دوای كۆبوونەوەكەش لەپەڕەی فەرمی خۆی لەتویتەر نووسیویەتی: “دەستی تیرۆر و ئەوانەی چاكەی عیراقیان ناوێت، بەنیازن لە ڕێگەی لێدان لە تاوەرەكانی كارەباوە كارتەكان تێكەڵ بكەن پاش زیادبوونی بەرهەمهێنانی وزە؛ ئەمەش بەڵگەی بێهوایی تیرۆرە”.\nكازمی ڕاشیگەیاندووە:”هەوڵەكان بۆ چاككردنەوەی زیانەكان بەردەوامە، هێزەكانیشمان دەستی ئەوانە دەبڕن یاری بە تواناكانی گەل دەكەن”.\nماوەیەكە تەقاندنەوەی تاوەرەكانی گواستنەوەی كارەبا لە چەند پارێزگایەكی عیراق زیادی كردووە و بەهۆیەوە پچڕانی كارەبا زیادی كردووە و داعشیش بە ئەنجامدانی ئەو هێرشانە تۆمەتبار دەكرێت.\nپۆلیسی ڕاپەڕین: پیاوێك لەكاتی هاوكاریكردنی هاوسەرەكەی سووتا\n08 کانونی دووهەم 2022 12.40 pm\nخەڵك- سەرۆك وەزیرانی عێراق بە سەردانێك بۆ بەشداری كردن لە كۆڕبەندی گەنجانی جیهانی دەچێتە میسر. سەرچاوەیەكی حكومی…


بواری ڕۆژنامەوانیش یەکێکە لەو پیشانەی بێبەش نەبووە لەو پێشکەوتنە وێڕای ئەوەی کە دەگوترێت ڕۆژنامەوانی کوردی لەم سەروەختی گۆڕانکارییە خێرایانەی تەکنەلۆژیدا لە پەڕتەوازەیی و شپرزەییەکی زۆردایە. هەربۆیەشە بەردەوام پرسیارگەلێکی زۆر هەن لەسەر بواری ڕۆژنامەوانیمان، لەوانە ئایا هەموو ئەوانەی لەمڕۆدا لە دەزگا جیاوازەکانی ڕۆژنامەوانیدا کار دەکەن، بەڕاستی ڕۆژنامەوانن؟\nعومەر فەرهادی لەگەڵ سەباحەدین کورکماز\nوەڵامی ئەم پرسیارە سانا نیە بە تایبەتی کاتێک دابەشبوونێکی زۆر هەیە لەنێو ڕۆژنامەواناندا لەسەر پرسی ڕۆژنامەوانی و هەروەهاش کەمی یان هەر نەبوونی ڕێکخراوە و نێوەندی سەربەخۆ بە داکۆکیکردن لە پرەنسیپ و ئاکارە ڕۆژنامەوانییەکان.\nتەمەنی ڕۆژنامەوانی کوردی بە بەراورد بە ئەزموونی نەتەوەکانی تر لەم بوارەدا ئەزموونێکی کەم تەمەنە و پڕیشە لە هەڵکشان و داکشان.\nبەڵام لەم مێژووە کورت تەمەنەدا بە هەموو سەختی و گرفتەکانی بەردەمیشیەوە کەسانێک هەن لێهاتووانە توانیویانە مێژوویەکی پڕ شکۆ تۆماربکەن، یەکێک لەوانە عومەر فەرهادییە.\nعومەر فەرهادی لەگەڵ ڕەوانشاد پیرباڵ مەحمود\nئەگەر تۆمارکردنی مێژوویەکی پڕ شکۆ لە ژانرە فەرهەنگییەکانی نەتەوەیەکدا زۆر قورس بێت ئەوا بە دڵنیاییەوە لە بواری ڕۆژنامەوانیدا دەیان و بگرە سەدان جار قورسترە.\nپاراستنی هاوسەنگی لە گواستنەوەدا، کارکردن بەپێی ڕێنوماییە ڕۆژنامەوانییەکان و بایەخدان بە ڕای جیاواز و بەرچاوڕونکردنی وەرگر بە شێوەیەکی بێلایەنانە و زانینی زمانی ئاخاوتن لە ڕووی وروژاندنی پرسیارەوە بە مەبەستی وەرگرتنی زانیاری نەک بەگژداچوونەوە و توڕەکردنی بەرامبەرەوە و چەندان شتی تریش دەبنە کۆڵەکەی کاری پیشەیی(پرۆفێشناڵی) ڕۆژنامەوان. دەشێت ئەمانە بە نوسین یانیش بە قسەکردن شتی ئاسان بن بەڵام لە ڕاستیدا لە کاتی کارکردنی ڕۆژنامەوانیدا جێبەجێکردنیان قورسە و پێویستی بە ڕۆژنامەوانی کارامە و ورد و پڕ لە زانیاری هەیە.\nعومەر فەرهادی لەگەڵ خەڵەف زێباری\nئایا سەخت ترین ئەزموون لە ژیانی نوسین و ڕۆژنامەوانی عومەر فەرهادیدا چییە؟\nئایا خۆشترین ساتی فەرهادی لە تەمەنی فەرهەنگییدا چییە؟\nئایا عومەر فەرهادی خۆی چی دەڵێت کاتێک بە پیر یان بە شێخی پەیامنێران ناودێر دەکرێت؟\nئایا سیاسەت چ کاریگەرییەکی هەبووە لەسەر قۆناغەکانی تەمەنی فەرهەنگی فەرهادی؟\nئایا فەرهادی چ خوێندنەوەیەکی بۆ ڕۆژنامەوانی ئەمڕۆ هەیە؟\nعومەر فەرهادی، ڕۆژنامەوان و نوسەر لە بەرنامەی ئەم هەفتەیەی ژیان لە فەرهەنگدا وەڵامی ئەم پرسیارانە و پرسیار و سەرنجەکانی ئێوەی ئازیزیش دەداتەوە:


تره‌مپ و بەرگێکی تر بۆ داعش\nلەسەرەتاوە وەک بیرخستنەوەیەک . لە ساڵی ٢٠٠١ ەوە ، ئەمریکا جەنگێکی گشتگیری بەرانبەر تیرۆر ڕاگەیاند . لەو کاتەوە تیرۆر لە بەرگ و فۆرمی جیاجیادا تازەدەبێتەوە . لەگەڵ ئەوەدا کە تاریفێکی سیاسی یەکگرتووی جیهانی نیە بۆ تیرۆر و سیفەتەکانی لە هەر وڵاتێک ، لە دیدی سیاسی خۆیەوە تاریفی دەکات . لەدیدی ئەمریکاوە ئەو هێزە سیاسی - سەربازیە ئیسلامیە توندڕەوانە تیرۆریستن کە دژ بە بەرژەوەندیەکانی ئەمریکابن . هەر هەمان هێز ئەگەر بەرژەوەندیەکانی ئەمریکا بپارێزن تیرۆریست نین . ئەمە خاڵی جەوهەری ناکۆکی وڵاتانی ناوچەکە و جیهانە سەبارەت بە تیرۆر .\nلەنێوان ڕوسیا و ئەمریکادا هەریەکەیان بەجۆرێک تاریفی سیفاتی تیرۆر دەکەن . هاوکات لەنێوان ئەمریکا و تورکیا و ئێران و سعودیەشدا ، جیاوازی گەورە هەیە بۆ دیاریکردنی هێزەکانی نزیک لەخۆیان و نەیار بەوانی تر ، وەک تیرۆریست .\nداعش فۆرمێکی تری تیرۆربوو لەپاش قاعیدەوە پەیدابوو . لەپاش شکاندنی زیندانی ئەبوغرێب لە بەغدا و هەڵهاتنی زیاتر لە ٧٠٠ زیندانی قاعیدە، بە ماوەیەکی کورت دروست بوو .\nلەو ٧٠٠ زیندانیە هەڵهاتوەوە سەرەتای داعش لەسوریادا پەیدابوو . لە ئێستادا بەهەمان کەمیەت و نەوعیەت ، زیندانیانی داعش لە لای هێزەکانی سوریای دیموکرات هەیە . بەرەڵابوونی ئەو کەمیەت و نەوعیەتە لە زیندانەکانی رۆژئاڤا ، ئەگەرێکی بەهێزی دروستکردنی کوتلەیەکی ترە لە تیرۆر لە فۆرمێکی تردا لە عێراق و سوریا و کوردستاندا .\nبەرەڵابوونی ٧٠٠ زیندانیەکەی ئەبوغرێب دژ بەمالیکی یان بەفشاربوو لەسەر مالیکی تا وەک دۆستێکی نزیکی ئێران حکومەتەکەی فەشەل پێ بهێنرێت . لەو وەختەدا ، لەپارێزگا سونەکانی عێراق ( رومادی ، تکریت ، موسڵ ) خۆپیشاندانی سونەکان لەئارادابوو دژ بە مالیکی .\nلەئێستادا ، خۆپیشاندانی گەورە دژ بە حکومەتەکەی مەهدی لەئارادایە . ئەو خۆ پێشاندانانە لەپاش کۆبوونەوەکانی ساڵی ڕابردووی میشگنی یەک و میشگنی دووی بەعسیەکان دێت لەئەمریکا کە ئامادەکاریان بۆ رووخاندنی حکومەتە موالی بە ئێرانەکەی بەغدا کردووە ا . هەڵبەتە بە سەرپەرشتی ئەمریکا .\nوەک ناشاردرێتەوە دیبلۆماسیەت و سیاسەتی ئەمریکی پراگماتیە . پەیوەندیەکانی لەسەر ئەساسی مەنفەعەت دروست دەکات . بۆ نمونە پێچەوانەی دبلۆماسیەت و سیاسەتی ڕوسیایە کە لەسەر ئەساسی ئایدیۆلۆژی یان عەقیدەی سیاسی ، روسەکان پەیوەندی دروست دەکەن .\nئەو مەنفەعەتە ئەمریکایەیە وەها لە ئیدارەیەکی وەک ئەمەی ترامپ دەکات ، ئاسایی بێت کە دانوستان و ڕێککەوتن لەگەڵ بزوتنەوەی تاڵیبان لە ئەفغانستان بکات . بۆیە ئاسایشە دانوستان لە دەستی یەک یان دووەوە لەگەڵ داعشدابکات بەمەرجی گۆڕینی بەرگەکەی لە فۆرمێکی تردا ( بۆنمونە بەعسیەکان ) بۆ لێدان لە بەرژەوەندی و نفوزی ئێران لە عێراق و سوریادا .\nئەمریکا لەهەوڵی جدی دا بوو ، بۆئەوەی پێگەی روسیا لە سوریادا لەق بکات . لەڕێگای دابڕینی کوردەکان لە ڕوسیاوە ، ئەمریکا جێگەی خۆی لە خۆرهەڵاتی فوراتدا کردەوە . بەڵام ڕوسیا سەرباری ئالۆزی و ناکۆکیە مێژوویەکانی لەگەڵ تورکیادا ، لەبەرانبەر دابڕینی کوردەکان لە ناوچەی نفوزی ڕوسی لە سوریادا ، پشتیوانی لە تورکیا کرد و تورکیای لە ئەمریکا دابڕی .\nڕوسەکان دۆستایەتیەکی پتەویان لەگەڵ پەکەکە هەبوو ، هەر لەسەرەتای دروستبوونی ئەو هێزە کوردیە نەیارەی تورکیاوە ، ڕوسیا پشتیوانی کوردەکانی تورکیا و سوریابوو . بەڵام بەهۆی نزیکبوونەوەیان لە سوریادا لە ئەمریکاوە ، روسەکان پشتیان کردە کورد و بوونە هاوکاری تورکەکان .\nلەم چەند سەعاتەی ڕابردوودا ، گۆڕانکاری بەسەر پەیوەندیەکاندا هات . لاڤرۆڤ ، وەزیری دەرەوەی ڕوسیا لەناکاو گەیشتە هەولێر ، هاوکات وەزیری بەرگری ئەمریکا و ڕوسیا پەیوەندی تەلەفونیان کردووە کە نزیکەی پێنج ساڵە ئەو پەیوەندیە پچڕاوە . خۆپیشاندان لەبەغدا توندترە لە ڕۆژانی ڕابردوو ، ئێرانیش هەڕەشە لە دەست تێوەردان و گۆڕینی حکومەت دەکات لە عێراقدا . ئەمریکا هێزەکانی لە رۆژئاوا دەکشێنێتەوە و پرسی کورد - تورکیای بۆ ئەوروپیەکان جێهێشت . لەهەمان کاتدا تورکیا لە ئان و ساتی هێرشکردندایە بۆ سەر ڕۆژئاوا .\nلەهەرکام لەو جوڵە سەربازی و سیاسیانەدا ، هەولێر جارێکی تر عافیەتی سیاسی خۆی وەردەگرێتەوە کەلەدوای ڕیفراندۆمەکەوە لە دەستی دابوو . بەڵام هەستیاری دۆخە مێژوویەکە هێندە ناسک و ئاڵۆزە هەر هەڵەیەکی تری هەرێمی کوردستان ، لە غروری بوژانەوەی سیاسی رۆڵ و پێگەی هەولێرەوە بێت یان نەزانیەوە ، سەدەی کورد توشی تەهلوکە دەکات . سەرەتای ئەم سەدەیە بە سەدەی کوردی دەزانرا ، لە شەڕی داعشدا گەیشتە ترۆپک و لە ڕیفراندۆمەکەدا کورد زۆریەی لەدەستدا .\nبۆ ئەوەی جارێکی تر غروری کرانەوە زاڵ نەبێتەوە بەسەر سیاسەتی هەولێردا، دەبێت بیر لەبەرژەوەندی رۆژئاڤا بەقەد هەولێر بکاتەوە . ئەگەر وانەبێت ، شەڕەکە دەکەوێتە ناو هەموو کوردستان و ئەو چەند ساڵەی تۆپەڵی گێژاوەکە، چۆن بەرۆکی سوریا و ناوەڕاستی عێراقی گرتبوو ، هەمووی ڕوو لە کوردستان دەکات .\n10/11/2019 6:59:14 PM


نیگه‌رانیی ڕێکخراوه نێوده‌وڵه‌تییه‌کان له ڕێژه‌ی زۆری ئێعدامه‌کان له ئێران – چاونیوز\n16ی ئازاری , 2017\tهەواڵ ناردنی کۆمێنت 829 جار سەردانی ئەو بابەتە کراوە\nله ساڵی ڕابردووی زایینی‌دا هه‌رنه‌بێ ۵۳۰ که‌س له ئێران له‌دار دراون.\nڕێکخراوی مافی مرۆڤی ئێران به بڵاوکردنه‌وه‌ی ڕاپۆرتی ساڵانه‌ی خۆی ئامارێکی ڕێژه‌یی له ئێعدامه‌کان له ئێرانی بڵاو کرده‌وه.\nبه‌پێی ئه‌و ڕاپۆرته له ساڵی ڕابردووی زایینی‌دا هه‌رنه‌بێ ۵۳۰ که‌س له ئێران له‌دار دراون که له نێو ئه‌وان‌دا ۹ که‌سیان ژن بوون و ۵ که‌سیان له کاتی کردنی تاوانه‌کانیان ته‌مه‌نیان خوار ۱۸ ساڵ بووه. ئه‌و ڕاپۆرته ده‌ڵێ ۳۳ حاڵه‌تی ئێعدام له ساڵی ۲۰۱۶ له شوێنه گشتییه‌کان و به‌به‌رچاوی خه‌ڵک بووه.\nئه‌و ڕێکخراوه‌یه ده‌ڵێ ئه‌و ئاماره ته‌نیا ئه‌و به‌شه ده‌گرێته‌وه که هه‌واڵی ئێعدامه‌کان له‌لایه‌ن ده‌زگای قه‌زایی‌یه‌وه پشتڕاست کراونه‌ته‌وه، ئه‌گینا ئاماری دروستی ئێعدامه‌کان زۆر له‌وه زیاتره که ڕاگه‌یه‌ندراوه.\nئه‌حمه‌د شه‌هید، ڕاپۆرتنێری پێشووی شوڕای مافی مرۆڤی نه‌ته‌وه یه‌کگرتووه‌کان بۆ کاروباری ئێران، کۆماری ئیسلامیی ئێران له ساڵی ۲۰۱۵ دا زیاتر له ۹۶۶ که‌سی له‌دار داوه که هۆکاری ئێعدامکردنی زیاتر له نیوه‌ی ئه‌و که‌سانه تاوانه‌کانی پێوه‌ندیدار به کڕین و فرۆشتنی مادده‌ی هۆشبه‌ر بووه.\nکۆماری ئیسلامیی ئێران له ساڵی ۲۰۱۴ی زایینیش‌دا ۶۰۷ که‌سی له‌دار دابوو.\nئێعدام، کۆماری ئیسلامیی ئێران، 2016\t2017-03-16\nتاگەکانی بابەتئێعدام، کۆماری ئیسلامیی ئێران، 2016


زایینی: ٢٢-٠٢-٢٠١٨ - هەتاوی: ١٣٩٦/١٢/٠٣ - ١٢:٠٣ تاران قه‌باره‌ی فۆنت:\nکوردستان میدیا: پۆلیسی تاران کچێکی دیکەی کە بە نسبەت یاسای خۆداپۆشینی زۆرەملی، ناڕەزایەتی دەربڕیبوو، دەسبەسەر کرد.\nرۆژی چوارشەممە ڕێکەوتی ٢ی ڕەشەمەی ١٣٩٦ی هەتاوی، پۆلیسی تاران لە شەقامی قەیتەریە، بە شێوەیەکی دڕندانە هێرشیان کردە سەر کچێک و قۆڵبەست و دەسبەسەریان کرد.\nبە پێی دوایین ڕاپۆرتەکان، ئەو کچە کە لە شەقامی قەیتەریە، بە شێوەیەکی سەمبۆلیک بە لابردن و شەکاندنەوەی سەرپۆشەکەی ناڕەزایەتی خۆی بە یاسای خۆداپۆشینی زۆرەملێ دەربڕیبوو، لە پشتەوە لە لایەن هێزەکانی پۆلیس هێرش دەکرێتە سەری و بە شێوەیەکی دڕندانە و بێبەزەییانە قۆڵبەست و دەسبەسەر دەکرێت.\nلە چەندین حەوتووی ڕابردوودا کچان و ژنانی ئێرانی بە لابردنی ڕووسەرییەکانیان و بەستنی بەسەر دارێک و شەکاندنەوەی، جووڵانەوەیەکیان دژ بە یاسای خۆداپۆشینی زۆرەملێ لە ئێران دەستی پێکرد، کە بە کچانی شەقامی ئینقلاب ناسرا و بە خێرایی لە تۆڕە کۆمەڵایەتییەکاندا دەنگی دایەوە.\nیەکەمجار ئەو کارە ڕێکەوتی ٩ی بەفرانباری ئەمساڵ لە لایەن کچێک بە ناوی ویدا موەحێد دەستی پێکرد و پاشان بەردەوام بوو؛ تا ئێستا چەندین کچ و ژن بەو هۆیەوە لە لایەن هێزەکانی ڕێژیمەوە دەسبەسەر و زیندانی کراون.\n٣٩ ساڵ بەسەر یاسای خۆداپۆشینی زۆرەملێ لە ئێراندا تێدەپەڕێ و هەر رۆژ ژنانی زیاتر و زیاتر بە هۆی بەرچاو نەگرتنی ئەو یاسایە لە لایەن کاربەدەستانی ڕێژیمەوە ئازار و ئەشکەنجە دەدرێن.


زیندانییەک به هۆی ئەوەیکە درەنگ بەڕێ کرایه نەخۆشخانە گیانی لە دەست دا\n20:47 - 11 بەفرانبار 2718\nئاژانسی کوردپا: زیندانییەک کە بە تاوانی ماددەسڕکەرەکان لە زیندانی ورمێ دابوو، بە هۆی ئەوەیکە درەنگ بۆ نەخۆشخانە بەڕێ کرا گیانی لە دەست دا.\nئەمڕۆ سێشەممە ١١ی بەفرانبار زیندانییەک لە زیندانی ورمێدا بە ناوی \_"عومەر بەدەلی‌پوور\_" تەمەن ٤٧ ساڵ خەڵکی ناوچەی سومای برادۆست بە هۆی ئەوەیکە درەنگ بۆ نەخۆشخانە بەڕێ کرا گیانی لە دەست دا.\nئەو زیندانییە شەوی ڕابردوو لەسەر پێداگریی زیندانییەکانی دیکە بۆ بێهداریی زیندان ڕاگوێزراوە و دواتر بۆ نەخۆشخانە بەڕێ کرابوو، بەڵام به هۆی ئەوەیکە درەنگ بەڕێ کراوە گیانی لە دەست دەدا.\nئەو زیندانییە بە تۆمەتی ماددەسڕکەرەکان لەلایەن لقی ٣ی دادگایی ئینقلابی ورمێ بە پێنج ساڵ زیندان مەحکووم کرابوو و لە بەندی ١٥ی زیندانی ورمێدا ڕاگیرابوو و ٧ مانگ لە ٥ ساڵ دەورانی مەحکوومیەتی خۆی لە زیندان تێپەڕاندبوو.\nلە سەرەتای ئەمساڵەوە هەتا ئێستا ٦ زیندانیی دیکە بە ناوەکانی \_"حوسێن عەتری، غوڵامڕەزا تۆپراق قەلعە، ڕەزا مەلەک ڕەزایی، سەجاد جەماڵی فەرد، مەولوود وەنەوشە و قوربانعەلی ئەمیرئیسماعیلی\_" بە هۆی پێڕانەگەیشتنی پزیشکی لە زیندانی ناوەندیی ورمێ گیانی خۆیان لە دەست داوە.


2020-04-26 01:12 105 جار بینراوە کۆمێنت\nسەرلەنوێ سەردەم پێكدێتەوە\nتۆڵستۆی لە سەرەتای سەدەی بیستەمدا فەرمویەتی: "رۆژگارەكە هەموو شتێكی تیا دەڕوخێ، سەرلەنوێ پێكدێتەوە".\nئەم وتەیە، هەر دەڵێی نەخشی سەر بەردە. هەرگیز نامرێ. ئەگەر وەكو پەتای كۆرۆنا، سەیری سەردەمەكە بكرێ، خەریكە بەشی زۆری چەمكەكانی لەمەوبەر، ئاوا دەبن‌و سەرلەنوێ چەمكی نوێ پێكدێتەوە. ئەگەر وەكو چەمكە بێ بنچینە خۆماڵیەكانی سەدەی رابوردوش، سەیری وڵاتانی عەرەبی، تەنانەت هی كوردستانیش بكەین، خەریكە، لەژێر كاریگەری گۆڕانكاری سەردەمەكەدا، چەمكە كلاسیكیەكانی لەمەڕ:\nچۆنیەتی خەباتی نەتەوایەتی: فەلسەفەی دیموكراسی دوو سەدەی رابوردوو؛ پێكهێنانی دەوڵەت‌و سیستەم؛ نیشتمانی بێ ناسنامەی هاوبەش؛ بزوتنەوە كۆمەڵایەتیە مەدەنیەكان؛ رۆڵی تاك‌و تاكگەرایی لە كۆمەڵدا؛ پەیوەندییە كولتوریەكان‌و نەریتە ڕزیوەكان..تاد. هەموو ئەو چەمكانە، چ لەژێر كاریگەری سەردەمی جیهانگیری‌و چ لەژێر هەژمونگەری كۆرۆنای جیهان هەژێندا، بەشی زۆریان، لە گۆڕانكاریدان. گەلانی رۆژئاوا، دەمێكە، لەناو شارستانیەتی نوێدا، شارستانیەتێكی هاوچەرخیات بونیاتناوەو بەردوامیش لە گۆڕانكاریدان. بەڵام وڵاتانی عەرەبی‌و هەموو بەشەكانی كوردستان، هێشتا چەقمان لەناو چەمكەكانی سەدەی رابوردوودا، بەستووە. هێشتا، (جهل المقدس- كوێرەوەری پیرۆز) عەقیدەو ئایدیۆلۆژیەت‌و پابەندی ماڵ‌و باڵ‌و یادەوەری تاڵ، ئەندێشەی داگیركردوین. بۆیە، خۆبەستنەوە بە سەدەكانی ناوەڕاست‌و گیرخواردن لە بۆتەی ئایدیۆلۆژیەتی بەسەرچوودا، ئێستاش بەشێكی نەوەی ئەم سەردەمەشی، لەخشتەی خۆپەرستی‌و هەلپەرستی بردووە. ئاسانە، لە كۆمێنتەكاندا، ماستاوی خەست بكرێ، یان رستەی زبر بنوسرێ، بەڵام زۆر قورسە، رەخنەی زانستی قبوڵ بكرێ.\nلە رۆژئاوادا، رینیسانس، ریفۆرمی ئایینی، رۆشنگەری، شۆڕشی پیشەسازی، مۆدێرنێتەو دیموكراسی، بە قۆناغ هێنراونەتەدی‌و هەر بەشێكی ئەو پرنسیپانەش، قوڵ قوڵ، سیستەم‌و ژیانی كۆمەڵایەتی‌و هزری رای گشتییان گۆڕیووە، ئینجا، گۆڕانكاری لە چەمكە فەلسەفی‌و كۆمەڵایەتی‌و سیاسیەكانی رۆژئاوادا، بەردەوامەو رەخنەگرتنیش لە لوتكەی وشیاریدایە.\nلە رۆژهەڵاتی ناوەڕاستدا، نەك، رینیسانس‌و ریفۆرمی ئایینی‌و رۆشنگەری‌و نوێگەریمان، وەكو پرۆسە نەدیووە، بەڵكو شۆڕشی نیمچە دیموكراسیش لەم وڵاتانەدا نەكراوە، كەچی، رەخنەگرتن لە چەمكە كلاسیكیەكان‌و ئەندیشەكانی سەدەی ناوەڕاست، ئەویش رەخنەی ئاسایی، نەك رەخنەی ئەوتۆ، شادەمارەكانی بیركردنەوە بگۆڕێ، بە گوناهێكی گەورەو بە شەڕە بوختان‌و رەهێڵەی جنێو وەڵام دەدرێتەوە.\nكاتێك، ژینگەی كۆمەڵایەتی، بەرەو گۆڕانكاری رەوت دەگرێ، میكافیلی لە (29) ساڵیداو لە پۆستێكی مامناوەجیدا، تیۆری سیاسی ساڵی (1369) دادەڕێژێ. گەرچی بۆچونی جیاواز زۆرە لەسەر تێزە سیاسیەكانی، بەڵام لەو پەرش‌و بڵاویەی ئیتاڵیادا، كاریگەری زۆری هەبوو. كتێبی تری لەسەر خۆفرۆشی بەناوی (مێژووی فلۆرەنسا)و (هونەری جەنگ) تەنانەت شانۆگەریشی بەناوی (ماندرا گولا) نوسی. ئەم بیرمەندانە، لە روی تیۆری‌و سیاسیەوە، بە راستی خزمەتی مەزنێتی وڵاتی خۆیان كردووە. بەڵام لای ئێمە، دوای (700) ساڵ، نەك بیرمەندی سیاسی وا هەڵنەكەوتون، بەڵكو لە سەدەی رابوردوەوە، هەڵبەز و دابەزی ئەوتۆ، لەم وڵاتانەی لەمەڕ خۆمان رویداوە، مایەی شەرمەزاریە. كەچی تاوانی گەورەش بۆ پیرۆزكردنی ئەو رابوردووە، بەردەوام رویداوەو رودەدات. مێژووی تاوان، بە شێوازی جۆراوجۆر، سەدان بارە بۆتەوە.\nمیكیافیلی، نەك خیانەتی لە نیشتمانی خۆی نەكردوەو سور نەبووە لەسەر ئەندێشەكانی سەدەكانی ناوەڕاست، بەڵكو سەرسەخت دژی خۆفرۆشی بووە.\nهەتا، مێژووی رینسانس‌و ریفۆرمی ئایینی‌و رۆشنگەری، بەوردی تێنەگەین، دڵنیام، لە چۆنیەتی شكستی سەدەی رابوردوی وڵاتانی عەرەبی‌و كاریگەریەكانی ئەندێشەی سەدەكانی ناوەڕاست، تێناگەین (تێگەیشتنی وشیارانەی ئەقڵ كراوەیی مەبەستمە) نەك خوێندنەوەی سەرپێیی ئەقڵ داخراوەكان.. كە شانازی بە كوێرەوەری پیرۆزیانەوە دەكەن!


یەکێتیا نەتەوەیی و شانۆگەریا دیاربەکرێ – Sibehî سبەھی\nیەکێتیا نەتەوەیی و شانۆگەریا دیاربەکرێ\nBergeh Kurdistan On 08/12/2019 / سیاسی\nل دیاربه‌کرێ هەدەپە و ده‌ردۆرا خوه ب ناڤێ ۱۰ پارتی و ئالیێن کورد جڤینه‌ک ژ بۆ پێکانینا “یه‌کێتیه‌ک نه‌ته‌وی“ ل دارخست. ل باکورێ کوردستانێ ب ته‌نێ پارتیا ئازادیا کوردستانێ (پاک)، پارتیا سۆسیالستا کوردستانێ (پسک)، پارتیا ماف و ئازادیان(هاک-پار) و هودا-پار ته‌ڤلی جڤینا هەدەپێ نه‌بوون.\nپاک و پەسەکێ سه‌ده‌مێن ته‌ڤلینه‌بوونا خوه یا جڤینێ ب داخوویانیه‌کێ ژ ڕایا گشتی را دان خوویاکرن.\nئالیێن ته‌ڤلی جڤینێ بوویین گه‌ره‌ک یه‌ک ب یه‌ک باش ب به‌رچاڤ را بهێنه ده‌رباس کرن. هه‌موو ئالیێن کو ته‌ڤلی جڤینێ بوویین ژ خوه ژ هلبژارتنێن هه‌رێمی دا د گه‌ل هەدەپێ یه‌کێتیه‌ک ئاڤاکریبوون و ئه‌ڤ یه‌کێتیا وان هێشتا به‌رده‌وامه. یانی جڤینا دیاربه‌کر و تشتێن کو ژ بۆ ڕایا گشتی ڕاگەهاندین نه بوویه‌ره‌ک نوویه و ژ به‌ری نها ژی ئه‌ڤ شانۆگەریە هاتیه له‌یزتن.\nل باکورێ کوردستانێ کورد پێوسته ڕاستیا خوه ببینن و دۆزا کورد ژ بۆ خوه نه‌کن مژارا هنده‌ک ده‌ستکه‌فتیێن گروبان و به‌رژه‌وه‌ندییێن که‌سایه‌تی.\nژ به‌ری هه‌ر تشته‌کی ده‌ما مرۆڤ به‌حسا یه‌کێتیه‌ک نه‌ته‌وی بکه، دڤێ ل سه‌ر ڕێباز و خه‌ته‌ک نه‌ته‌وی سیاسه‌تێ بکه و دۆزا مافێن ڕه‌وا یێن نه‌ته‌وەیی بکه. ل باکورێ کوردستانێ ب ته‌نێ ب گۆتن به‌حسا یه‌کێتیا نه‌ته‌وی تێ کرن، لێ چ جارا به‌حسا ناڤه‌رۆکا ڤێ یه‌کێتیێ ناهێتە ئه‌شکه‌را کرن.\nژ به‌ری هه‌ر تشته‌کی هەدەپ خوه وه‌ک ته‌ڤگه‌ره‌ک کوردستانی نابینه، وه‌ک ته‌ڤگه‌ره‌ک یا ترکیێ خوه ب ناڤ دکه. هنده‌ک ئالیێن کو ئیرۆ ل گه‌ل هەدەپێ ڕێدکه‌ڤن گه‌له‌ک جارا هەدەپە وان ب دژاتیا کوردا تاوانبار کرنه و هه‌تا ڕاده‌یه‌کی دانه خوویاکرن کو ئه‌و چ جارا د گه‌ل هەدەپێ هه‌ڤکاریا پێکناینن.\nد ده‌ما هلبژارتنێن هه‌رێمی دا ل سه‌ر بنگه‌هێ وەرگرتنا شارەداریەکێ یا ناڤچه‌یه‌کی یان ژی ده‌ستخستنا چه‌ند ئه‌ندامێن مه‌جلسێن شاره‌داریان هنده‌ک پارتیان ب ناڤێ هه‌ڤکاریێ خوه ڕاده‌ستی هەدەپێ کرن. نها ژی ب ناڤه‌ک دن ڤێ هه‌ڤکاریێ دخوازن ده‌کله‌ره بکن.\nل گۆرا هەدەپێ ژ خوه ل بروکسه‌لی یه‌کێتیه‌ک نه‌ته‌وەیی هه‌یه و کۆنگرەیا نەتوەیی یا کوردستانێ (کەنەکە) ده‌زگه‌هه‌که کو نمونه‌یا یه‌کێتیا نه‌ته‌وەیی یه. ژ ئالیه‌ک دن ژ خوه ل باکورێ کوردستانێ ده‌زگه‌هه‌ک ب ناڤێ کۆنگره‌یا جڤاکا ده‌مۆکراتیک هه‌یه. پرانیا ئالیێن کو د جڤینێ دا ئاماده بووین د ناڤا ڤێ ڕێخستنێ دا هەنە.\nپارتیێن ته‌ڤلی جڤینا دیاربه‌کرێ بووین:\nپارتیا ده‌مۆکراتیک یا هه‌رێمان\nکۆمه‌له‌یا کورد یا شۆره‌شگه‌ر و ده‌مۆکرات – ددکد\nکۆنگره‌یا جڤاکا ده‌مۆکراتیک – کجد\nپارتیا ده‌مۆکراتیک یا گه‌لان – هدپ\nپارتیا ئینسان و ئازادیێ – پیا\nپارتیا کۆموونیست ئا کوردستانێ – ککپ\nپلاتفۆرما ده‌مۆکراتێن کورد – پدک-باکور\nپارتیا ده‌مۆکراتا کوردستانا ترکییه -پدک-ت\nژ خوه پرانیا ڤان ده‌زگه‌هان ب ناڤێ جودا سیاسه‌تا پەکەکێ ڕێڤه دبن و وه‌ک یه‌ک ڕێخستن کار دکن. پارتیا ئازادی و حه‌ره‌که‌تا ئازادی ل گه‌ل هەدەپێ ته‌ڤدگه‌رن و هێز و ڕه‌وشا وان ل کوردستانێ کفشه. د ڕاستیا خوه دا ب ته‌نێ وه‌ک ناڤ هه‌نه. ددکد، تشته‌ک ب ڤی ناڤی ته‌ڤبگه‌ره نینە ، ته‌نێ کۆمه‌له‌یه‌کە ل دیاربه‌کرە و هه‌موو کار و خه‌باتا وان ژ بۆ هەدەپێ یه و پارله‌مه‌نته‌رێ هەدەپێ ئیمام تاشچه‌ر میناکا هه‌ری مه‌زنه.\nژ خوه هه‌وجه ناکه کو مرۆڤ به‌حسا پارتیا ئینسان و ئازادیێ – پیا و پارتیا کۆموونیست یا کوردستانێ – ککپ بکه دو ناڤێن کو ل گۆرا سیاسه‌تا هەدەپێ ته‌ڤدگه‌رن.\nل ڤێ ده‌رێ پلاتفۆرما ده‌مۆکراتێن کورد – پدک-باکور و پارتی ده‌مۆکراتا کوردستانا ترکییه -پدک-ت بالا مرۆڤ دکشینن. ڤان هه‌ردو ته‌ڤگه‌ران ژی د هلبژارتنێن هه‌رێمی دا خوه ب ته‌مامی ژ بۆ شاره‌داریا ناڤچه‌یا پیران و ناڤچه‌یا چنارێ ڕاده‌ستی هەدەپێ کرن.\nبه‌رێ هنده‌ک ئیدایێن ڤان هه‌ردو ئالیان د ده‌ربارێ هەدەپێ دا هه‌بوون گه‌لۆ چ ژ ڤان ئیدائایان هات که‌سه‌ک نزانه. ژ خوه پشتی ڤان هه‌ردو ئالیان هه‌ڤکاری دگه‌ل هەدەپێ کرن، پرانیا هه‌ڤالێن وان و ڕێخستنا وان ژ ده‌ڤ وان به‌ردان و نها ژی وه‌ک دو که‌سایه‌تێن مارژنال ل گه‌ل هەدەپێ ته‌ڤدگه‌رن.\nب کورتاهی جڤینا ل ئامەدێ شانۆگەریه‌کە کۆ ل سه‌ر ناڤێ کوردا ل باکور تێ له‌یزتاندن.


admin – پەڕە 140 – Hawpshti\nهەستن زووکەن چرا هەڵکەن\nسات ساتی ڕێ داگرتنە\nبا بە کۆمەڵ چرا هەڵکەین\nبەرچاومان ڕوون بکەینەوە Read More »\nبە هەڵەداوان خۆی کرد بە چایخانەی مەچکۆداو بڵاوکراوەکەی لە پێش دانام. وتم چی بووە، دیارە ئەم ڤایرۆسە لەعنەتییە گیانی زیاتری لەناوبردووە؟ Read More »\nیاداشتی ناڕەزایەتی و داواکاریەکانی ٨ی مارسی ئەمساڵ\nبە‌بۆنه‌ی ٨ی مارس رۆژی جیهانی ژنان یاداشتنامه‌یه‌کی ناڕه‌زایه‌تی پێشکه‌ش به نۆێنه‌رایه‌تی حکومه‌تی هه‌رێمی کوردستانکرا.\nتورکیا؛06/03/2020: هیوا خدر : بەناوەندی هەواڵگری فیدراسیۆنی ڕاگەیاند” دوای سەردانیکردنی ( سڵێمان سۆیڵۆ ) وەزیری ناخۆی تورکیا دوێنێ ڕێکەوتی ٥/٣/٢٠٢٠ بۆ سەر سنورەکانی نێوان تورکیاو یۆنان بۆ ئاگاداربوونی دۆخی سنورەکانی تورکیا، ئەمڕۆ ڕێکەوتی ٦/٣/٢٠٢٠ زیاتر لە ( ١٠٠٠ ) سەربازی تایبەتی بە گشت پێداویستیە سەربازییەکان ڕەوانەی سەر سنورەکان کرد وهیزه‌کانیان دابەشکرا بەسەر ڕووباری ( ئەفروس ) و سنورە ووشکانیەکانیش لەگەڵ یۆنان..” Read More »\nبابەتی قسەوباسەکەی من ڕەخنەیە لە پۆستمۆدیرنیزم لە گۆشەنیگای ڕزگاری ژنان ونەخشێک کە شۆڕشی داهاتوی ئێران دەیگێڕێت لە بزوتنەوەی نوێی ڕزگاری ژناندا نەک تەنها لە ئێران بەڵکو لەسەر ئاستی جیهانیش. Read More »\nئایە دەکرێت لۆمەی خەڵکی بکەین لە ڕانەپەڕینیان دژ بە دەسەڵات؟\nئازار 6, 2020\tLeave a comment\nزۆرێك لە نوسەران و ڕۆشنبییران و ئەهلی فەیسبووك سوکایەتییەکی زۆر بە دانیشتوانی کوردستان دەکەن کە گوایە ترسنۆکن، هیچوپوچن، هەر شایستەی ئەو ژێردەستی و زۆرداری و نەبوونییەن. هەندێکیشیان ئەهۆنانە و دەیانکەن بە مەڕ و پێویستبوونیان بە شوان. Read More »\nدروستکردنی دەوڵەت لە نێوان کورد و جولەکەدا\nزۆر جار نوسەر و ڕۆشنبیرە ناسیۆنالیستە کوردەکانی نزیک لە حیزبە دەسەڵاتدارەکانی باشوری کوردستان باس لە هاوبەشی پرسی جولەکە و کورد ئەکەن لە ناوچەکەدا وەک دوو کێشەی مێژوویی. Read More »\nئازار 5, 2020\tLeave a comment\nدوای ئه‌وەی شه‌وی ٢٧/٢٨ شوباتی ٢٠٢٠ له پێکدادانەکانی باکوری رۆژئاوای سوریادا/ ئەدلب، ژماره‌یه‌ک سه‌ربازی تورکیا کوژرا و ڕووداو و ئاڵۆزیەکانی شەڕی سوریا، جاریکی دیکە شەپۆلێکی گەورەی ئاوارەی پەنابەری بەدوا خۆیدا هێنا. حکومەتەکەی ئەردوگان له‌کاردانه‌وه‌یدا به‌رامبه‌ر به‌کوشتنی سه‌ربازه‌کانی، Read More »\nئاگاداریەک لە هەردوو رێکخراوی ژنانی پەنابەرانی کوردوخۆرهەڵاتی ناوەراست و فیدراسیۆنی پەنابەرانی عێراقی لە بەریتانیا\nسەبارەت بە هەڵوەشاندنەوەی مەراسیمی (٨)ی مارس رۆژی جیهانی ژنان\nلە ڕێگای ئەم ئاگاداریەوە بە ژنان و پیاوانی ئازادیخواز و یەکسانیخواز ڕادەگەیەنین کە بڕیار بوو بە بۆنەی ٨ مارس رۆژی جیهانی ژنان مەراسیم و ئاهەەنگێک سازبکەین لە لەندەن بەڵام لە هەستی بەرپرسیارتیمانەوە لە پێناو سەلامەتی تەندروستی و پاراستنی بەشداربوان لە ڤایرۆسی کۆرۆنا کە بەداخەوە رۆژ بەرۆژ ئامارەکانی ڕوو لە هەڵکشانە هەر بۆیە بڕیارماندا ئەو بۆنەیەوە هەڵبوەشێنینەوە.\n٨مارس رۆژی جیهانی ژنان لە هەموو لایەک پیرۆز بێت وهیوای سەلامەتی وتەندروستی باش بۆ هەموو لایەک دەخوازین\nرێکخراوی ژنانی پەنابەرانی کوردوخۆرهەڵاتی ناوەراست\nفیدراسیۆنی پەنابەرانی عێراقی


بە ئامار … بزانە لە خۆپیشاندانەکانى عێراق چەند کوژراو و بریندار و دەستگیرکراو هەبووە؟؟! – Standard Kurd\nلەلایەن ستاندار Posted on كانونی دووه‌م 14, 2020 كانونی دووه‌م 14, 2020 196 جار بینراوە 0 سەرنج\nسەنتەرى عێراقی بۆ بە دۆکیۆمێنتکردنی تاوانى جەنگ، ڕایدەگەیەنێت ٦٦٩ کوژراو و ٢٤٤٨٨ بریندار و ٢٨٠٦ دەستگیرکراو هەنە. لە بەغدا زۆرترین کەس کوژرایە، کە ٣٩٤ کەسە. ئو ئامارەى خستوویانیەتە ڕوو ١ ی تشرینی یەکەم بۆ ٣١ ی کانونى یەکەمى ٢٠١٩ یە.\nبڵاوکراوەی پێشوودواى هەڕەشەکانى نەسڕولڵا، هەڕەشەى کوشتن لە نەسڕولڵا دەکرێت!!\nبڵاوکراوەی نوێتروتەبێژی حکومەتی عێراق: حکومەتی عێراق سورە لەسەر دەرکردنی هێزەکانی ئەمریکا\nPosted on شوبات 25, 2020 شوبات 25, 2020 0 1921